Nicaragua / Siviilipoliisit, puolisotilaalliset ryhmittymät, kuolemanpartiot ja niiden tekemät oikeudenloukkaukset, pidätys-/kidutuskeskukset, kuolemanpartioissa työskennelleisiin kohdistuneet oikeudenloukkaukset, kuolemanpartiosta lähteminen

Nicaragua / Parapolice, paramilitary groups, death squads and human rights violations committed by these groups, detention and torture centres, infringements against former members of death squads, leaving a death squad

**Kysymykset**

1. Kuvaus Nicaraguassa toimivista siviilipoliiseista ja ns. kuolemanpartioista (toiminta, rakenne, henkilöstö).  
2. Ovatko kuolemanpartioiden jäsenet syyllistyneet oikeudenloukkauksiin? Jos ovat, niin millaisiin?  
3. Miten Nicaraguan kidutus-/pidätyskeskukset toimivat? Millaisia oikeudenloukkauksia niissä on raportoitu tapahtuneen ja milloin?  
4. Löytyykö tietoa kuolemanpartioissa tai muissa, vastaavissa valtion tehtävissä työskennelleisiin tai heidän perheenjäseniinsä kohdistuneista oikeudenloukkauksista? Jos löytyy, niin millaisia oikeudenloukkaukset ovat olleet ja kenen/minkä taholta niitä on toteutettu?  
5. Millä tavoin henkilön on mahdollista lopettaa kuolemanpartiossa tai vastaavassa valtion tehtävässä toimiminen? Onko raportoitu lopettajiin kohdistuneista oikeudenloukkauksia? Jos on niin millaisista ja kenen/minkä taholta?

***Questions***

1.Description of Nicaraguan parapolice forces and the so-called death squads (activities, organization, personnel).  
2. Have members of the above-mentioned groups committed human rights violations or other infringements? If so, what kind?  
3. How do Nicaraguan detention and torture centres operate? What kind of human rights violations have been reported happening in these centres and when have they taken place?  
4. Are there reports of human rights violations or other infringements committed against former members of parapolice groups, death squads or other similar state officials/public authorities and/or their family members? If so, what kind of infringements have been reported and who have been their perpetrators?  
5. Is it possible for a member of a death squad or a person working in a similar government post to resign (i.e. leave their position)? What is the procedure like? Have there been reports of infringements committed against such persons? If so, what kind and by whom/what entity?

## Kuvaus Nicaraguassa toimivista ns. kuolemanpartioista (toiminta, rakenne, henkilöstö).

Kuolemanpartioilla viitataan Nicaraguan kontekstissa sandinistipresidentti Daniel Ortegan ja tämän hallituksen kannattajiksi profiloituviin puolisotilaallisiin ryhmittymiin (*paramilitares*), jotka tunnetaan eri yhteyksissä myös nimityksillä ”parapoliciales” (ns. puolisotilaalliset poliisijoukot eli eräänlaiset siviili- tai apupoliisit; tätä ilmausta käyttävät erityisesti tutkijat ja ihmisoikeustarkkailijat) tai ”*turbas (sandinistas)*” (”(sandinisti)väkijoukot”, engl. *mobs*).[[1]](#footnote-1) Turbas-ryhmittymien rakenne ja jäsenistö vaihtelee: osa jäsenistä kuuluu valtaa pitävän FSLN (*Frente Sandinista de Liberación Nacional*) -puolueen ”Juventud Sandinista” -nuorisosiipeen; osa tulee ns. ”motorizados” -ryhmittymistä, joiden tunnusmerkkejä ovat moottoripyörillä liikkuminen sekä moottoripyöräkypärät, joita joukot ovat käyttäneet suorittamiensa hyökkäysten aikana.[[2]](#footnote-2) Joidenkin lähteiden mukaan puolisotilaallisissa ryhmittymissä toimii palkallisia taistelijoita; joukossa on myös esimerkiksi pääkaupunki Managuan paikallishallinnon työntekijöitä, siviileiksi pukeutuneita poliiseja, entisiä viranomaisia, eläköityneitä sissitaistelijoita ja pääkaupungista tai muilta alueilta tulleita jengiläisiä.[[3]](#footnote-3) Turbas-ryhmittymät pukeutuvat joskus hallitusyhteyksiin viittaaviin asuihin. Presidentti Daniel Ortegan sandinistihallitus[[4]](#footnote-4) on hyödyntänyt näitä ryhmittymiä mielenosoitusten tukahduttamiseen, lisäämään sortovaltaansa ja toisaalta vaikeuttamaan oikeudenloukkauksiin syyllistyneiden tunnistamista.[[5]](#footnote-5)

Yhdysvaltain ulkoasiainministeriö (USDOS) määrittelee siviilipoliisit (esp. *parapolicias*, engl. parapolice) seuraavasti: ”[..] *on siviiliasuissa toimiva, aseistautunut ja naamioilla kasvonsa verhoava joukko(-osasto), jolla on taktinen koulutus ja organisaatiorakenne, ja joka toimii yhteistyössä valtion turvallisuusjoukkojen kanssa suoraan hallituksen valvonnassa. Siviilipoliisi raportoi toiminnastaan kansalliselle poliisille*.”[[6]](#footnote-6) Presidentti Ortegan lausunnot siviilipoliisin toiminnasta ja ryhmän luonteesta ovat vaihdelleet: vuonna 2018 hän sekä kiisti (CNN:n haastattelussa) että myöhemmin myönsi Euronews-uutistoimistolle, että siviilipoliisit (tai ”puolisotilaalliset joukot”) ovat ”vapaaehtoisia poliiseja”. FOX-uutistoimistolle antamassaan haastattelussa Ortega kiisti joukkojen toimivan hänen hallituksensa alaisuudessa ja väitti hallitusmyönteisten joukkojen toimivan oppositiopuolueiden johtamina. CNN:lle antamassaan haastattelussa Ortega puolestaan väitti sandinistipuolueen lippuja kantavien puolisotilaallisten toimijoiden olevan ”itseään puolustavia kansalaisia”.[[7]](#footnote-7) Yhdysvaltain ulkoasiainministeriön viimeisimpien, vuosia 2021 ja 2022 käsittelevien ihmisoikeusraporttien mukaan Nicaraguan siviiliviranomaiset valvoivat tehokkaasti poliisin, armeijan ja puolisotilaallisten siviilipoliisien toimintaa; näiden viranomaisten raportoitiin kuitenkin syyllistyneen lukuisiin ihmisoikeusloukkauksiin em. tarkasteluvuosien aikana.[[8]](#footnote-8)

Aseelliset puolisotilaalliset siviilipoliisijoukot olivat keskeisessä roolissa Nicaraguassa keväällä 2018 käynnistyneissä joukkomielenosoituksissa[[9]](#footnote-9), joihin Ortegan hallitus vastasi ylimitoitetulla väkivallalla ja kohdennetuilla iskuilla. InSight Crime -järjestön kesäkuussa 2018 julkaisemassa uutisessa pohdittiin turbas-”iskujoukkojen” toimintamuotojen mahdollista kehittymistä täsmäiskuista järjestäytyneempään kiristys- ja sieppaustoimintaan. InSight Crimen haastatteleman poliisilähteen mukaan puolisotilaalliset siviilipoliisijoukot muodostuvat paikallisista jengiläisistä, entisistä sissitaistelijoista, siviiliasuisista poliiseista ja hallitusmielisistä sandinistinuorista (Juventud Sandinista). Lähteen mukaan hallitus maksaa siviilipoliiseille 300-500 Nicaraguan córdobaa (n. 10-15 USD) päivän työstä. InSight Crimen analyysin mukaan siviilipoliisit ovat eräänlaisia palkkataistelijoita, jotka hyökkäävät maksua vastaan hallituksen vastustajia kohtaan ja syyllistyvät erityisesti poliittiseen sortoon. Siviilipoliisien mielivaltaisen väkivallan oli vuonna 2018 tarkoitus herättää pelkoa mielenosoittajissa. InSight Crimen mukaan nämä joukot ovat vuoden 2018 jälkeen syyllistyneet sieppauksiin, ryöstöihin ja yksityisomaisuuden tuhoamiseen muun toimintansa ohessa. Siviilipoliisit olivat vuonna 2018 naamioituneet mustilla, kasvot peittävillä hiihtopäähineillä; heillä oli lisäksi luodinkestävät liivit ja muita taktisia asusteita, joiden tarkoitus on aseiden piilottaminen. Varsinaisina aseinaan siviilipoliisit käyttivät tuolloin pistooleja tai kiväärejä, mm. erilaisia 9 mm:n pistooleja, AR-15 - ja Dragunov -kiväärejä (erit. tarkk’ampujat). Joukot käyttävät ajoneuvoinaan moottoripyöriä ja Toyota Hilux -avolava-autoja.[[10]](#footnote-10)

Bertelsmann Stiftung -järjestön vuosia 2019 ja 2020 (tarkastelujakso: 1.2.2019−31.1.2021) tarkastelevan demokratiakatsauksen mukaan Nicaraguan toimeenpanovalta on ollut vuodesta 2016 asti presidenttiparin (Daniel Ortega ja hänen vaimonsa, varapresidentti Rosario Murillo) sekä näiden lähipiirin hallinnassa[[11]](#footnote-11). Huhtikuun 2018 jälkeen Nicaraguan puolisotilaalliset joukot ovat laajentaneet toimintaansa maan kaikille alueille. Ortegan intressejä puolustavien joukkojen läsnäoloa on vahvistettu maan eri puolilla. Confidencial-uutismedian mukaan puolisotilaalliset joukot ovat käyttäneet toimintansa alusta (toukokuu 2018) asti suurikaliiperisia sota-aseita, ja joukoilla on pääsy useiden eri valtion instituutioiden resursseihin kuten ruokaan, ajoneuvoihin ja polttoaineeseen. Nämä joukot toimivat yhteistyössä ja -ymmärryksessä kansallisen poliisin kanssa ja osallistuvat julkisiin viranomaistoimiin kuten pidätyksiin, sieppauksiin sekä valvonta- ja uhkailuoperaatioihin. Puolisotilaallisilla joukoilla on Bertelsmann Stiftungin mukaan selkeä organisaatiorakenne ja komentoketju sekä kyky, resurssit ja mahdollisuudet suorittaa sotilaallisia operaatioita. Jo tällaisen rinnakkaisen voimankäyttöorganisaation olemassaolo asettaa Bertelsmann Stiftungin mukaan valtion voimankäyttömonopoliaseman kyseenalaiseksi.[[12]](#footnote-12) Lisäksi kesäkuussa 2019 hyväksytty armahduslaki mahdollistaa kaikkien vuoden 2018 mielenosoituksiin osallistuneiden syyttämättä jättämisen, mikä tarkoittaa, että myös mielenosoitusten väkivaltaiseen tukahduttamiseen osallistuneet sandinistipuolueen kannattajat jäävät rangaistuksetta. Lain ilmeisenä tarkoituksena on jättää rankaisematta turvallisuuspalveluiden toiminnasta vastaavat korkeimmat virkamiehet ja puolisotilaallisten joukkojen komentajat, joiden vastuuseen asettamista ovat peräänkuuluttaneet monet kansainväliset toimijat, ml. Amerikan valtioiden ihmisoikeuskomissio IACHR.[[13]](#footnote-13)

Connectas-uutissivustolla julkaistussa, Connectasin ja La Prensa -uutistoimiston laatimassa päiväämättömässä artikkelissa kerrotaan siviilipoliisien ja puolisotilaallisten joukkojen toiminnasta Nicaraguassa. Artikkelissa haastatellaan salanimellä esiintyvää siviilipoliisia, joka toimii Managuan ”el distrito seis” -piirissä vaikuttavissa ”kodinturvajoukoissa”. Joukko toimii Álvaro Ramírezin eli ”el Águila” -nimellä tunnetun johtajan alaisuudessa. Ryhmä partioi alueen kaduilla moottoripyörillä liikkuen varusteinaan radio, kaksi laturia sekä lyhytpiippuinen ase, joka palautetaan vuoron jälkeen. Ryhmän jäsenet voidaan kutsua ”operaatioon” myös lyhyellä varoitusajalla. Artikkelin mukaan haastateltu kuuluu aseistautuneista siviileistä koostuvaan verkostoon, jota kutsutaan puolisotilaalliseksi joukoksi ja joka toimii Nicaraguan kansallisen poliisin rinnalla ja tukena. Ryhmän tehtävä on ahdistella ja vangita presidentti Ortegan ja tämän puolison Rosario Murillon vastustajiksi profiloituneita kansalaisia. Haastatellun mukaan kunkin siviilipoliisiryhmittymän johtajat antavat ryhmän jäsenille erityistehtäviä kuten tietyn oppositiotoimijan vartioimisen, tällaisen henkilön osoitteen selvittämisen tai tämän pitämisen ”valppaana”. Haastateltu kertoo tehneensä edellisinä viikkoina säännöllisiä tarkastuskierroksia tietyissä kaupunginosissa ja lähiöissä ja epäillessään jotakin henkilöä hallituksen vastustajaksi, sopineensa muiden alueen siviilipoliisien kanssa henkilön pidättämisestä tai kiinni ottamisesta. Epäilty henkilö pysäytetään ja tätä kuulustellaan paikan päällä tekemisistään. Pysäytetyn henkilöllisyystodistus tarkastetaan ja hänestä otetaan kuva, josta näkee selvästi, kenestä on kysymys. Tämän jälkeen henkilön nimi ja osoitetiedot kirjataan ylös ja toimitetaan kansallisen poliisin tarkastettavaksi. Poliisi varmistaa, onko kyse tiedetystä hallituksen vastustajasta. Selvittääkseen, onko tietty henkilö hallituksen vastustaja, poliisi tarkistaa henkilön puhelintiedot ja sosiaalisen median tilit ja sosiaaliset verkostot, ja mikäli niistä löytyy presidentti Ortegan tai tämän hallinnon vastaisia kuvia tai julkaisuja, henkilö pidätetään ja toimitetaan poliisin toimipisteeseen. Toinen keino varmistua henkilön oppositiostatuksesta on tarkistaa, löytyykö häneltä pysäytettäessä Nicaraguan lippu tai joitakin presidentin vastaisia viestejä, kortteja, julisteita tai esim. kriittinen T-paitateksti. Siviilipoliiseilla on joka päivä eri tehtävä. Haastatellun mukaan siviilipoliiseille ei makseta palkkaa, mutta mikäli kieltäytyy toimimasta em. tehtävissä, saattaa joutua vankilaan petturuudesta.[[14]](#footnote-14)

Em. artikkelia varten haastatellun sosiologin mukaan puolisotilaallisilla joukoilla on omat komentoketjunsa, ja ryhmät toimivat kansallisen poliisin ”reunamilla” mutta eivät oma-aloitteisesti ilman poliittista ohjausta. Alun perin puolisotilaallisen toiminnan ylimmässä johdossa oli entinen sissijohtaja ja ilmavoimien komentaja Raúl Venerio Granera, joka tunnettiin lempinimellä ”Willy”. Venerion rinnalla ryhmittymän johtajina toimivat Edén Pastora, Leopoldo Rivas sekä eläkkeellä olevan prikaatin kenraali Glauco Robelo. Venerio kuoli kesäkuussa 2019 ja Pastora vuotta myöhemmin, minkä jälkeen puolisotilaallisten joukkojen johtajaksi jäi Leopoldo Antonio Rivas Alfaro ja hänen kakkosmiehekseen Glauco Robelo. Rivas saa kuitenkin määräykset suoraan presidentti Ortegalta ja varapresidentti Rosario Murillolta. Rivas Alfaro on pitkän linjan sandinistitaistelija ja entisen hallinnon poliittinen vanki. Nykyisessä komentoketjussa Rivasin alapuolella toimii lukuisia entisiä taistelijoita ja nykyhallinnolle uskollisia kapinallisia ja sotilasjohtajia. Departementtitason johtajat ovat seuraavat (suluissa kyseisen johtajan hallinnoimat departementit): Víctor Manuel Gallego (Nueva Segovia, Madriz ja Esteli); Luis Hilario Soza González (Matagalpa); Camilo Ernesto Báez (Chinandega ja León); Álvaro José González Cerrato (Masaya); Marcos Tulio Navarro García (Carazo ja Rivas); Manuel Antonio Alvarado Fonseca (Boaco, Chontales ja Rio San Juan) sekä Lance Castro (Bluefields). Navarro Garcían on kerrottu johtaneen mm. vuonna 2018 raportoituja ”puhdistusoperaatioita” (*Operación Limpieza*) ja aseistaneen siihen osallistuneita siviilipoliiseja. Puhdistusoperaatioiden tavoitteena oli ”keinolla millä hyvänsä” hajottaa mielenosoittajien pystyttämät tiesulut ja barrikadit.[[15]](#footnote-15)

Connectasin artikkelissa haastateltujen lähteiden mukaan puolisotilaallisiin siviilipoliiseihin kuuluu n. 1000 vakituista jäsentä; näiden lisäksi on huomioitava ”tarvittaessa käytettävissä” olevat siviilit, jotka mukaan luettuna joukkojen yhteenlaskettu vahvuus voi olla jopa 20 000. Eräs haastatelluista arvioi siviilipoliisien määräksi ”tuhansia” ja kertoo suurimman osan olevan käytettävissä kutsuttaessa. Nicaraguan kansallisen poliisin toimintaa koskevan lain (*la Ley 872, de Organización, Funciones, Carrera y Régimen Especial de Seguridad Social de la Policía Nacional*) artiklassa 25 todetaan, että vapaaehtoiset poliisijoukot voivat suorittaa poliisin toimintaa tukevia tai täydentäviä tehtäviä kuten järjestyksenvalvontaa, partiointia, liikenteenvalvontaa sekä luonnonmullistuksiin liittyviä erityistehtäviä. Lain mukaan vapaaehtoisten poliisien henkilöllisyys tulee olla tiedossa. Ortegan siviilipoliisit eivät artikkelin mukaan kuitenkaan vaikuta ”vapaaehtoisilta” eikä heitä voi tunnistaa poliiseiksi, sillä he toimivat selvästi siviiliroolissa. Monet siviilipoliisit ovat syyllistyneet mm. ryöstöihin. Connectasin artikkelissa erotetaan toisistaan puolisotilaalliset joukot (paramilitares) ja ”turbas sandinistas” -nimellä tunnetut iskujoukot. Artikkelin mukaan ennen puolisotilaallisia joukkoja pääasiassa Juventud Sandinista -nuorista koostuneet turbas sandinistas -iskujoukot toimivat kansallisen poliisin rinnalla ja apuna mielenosoitusten tukahduttamisessa. Kun poliisin joukot ja turbas sandinistas -joukot havahtuivat kevään 2018 mielenosoitusten massiivisuuteen, Ortegan hallitus päätti perustaa ns. puolisotilaalliset joukot. Puolisotilaallisten joukkojen oli tarkoitus olla poliisin tukijoukko. Ryhmittymän perustamiseen meni hiukan yli kuukausi, ja ne nähtiin ensimmäisen kerran 11.6.2018 poliisin joukkojen rinnalla. Connectasin ja la Prensan haastattelema siviilipoliisi kertoi tulleensa rekrytoiduksi siviilipoliisiin työpaikallaan eräässä valtion organisaatiossa vuoden 2018 loppupuolella sandinistipuolueen poliittisen sihteerin toimesta. Värvätyille oli kerrottu, että kyseessä on poliisin kanssa toteutettava yhteistoiminta, josta maksettaisiin ruoka- ja 500 córdoban (n. 15 USD) päiväkorvauksella. Haastateltu kertoi suostuneensa, sillä kieltäytyessään hän olisi saattanut menettää varsinaisen työpaikkansa.[[16]](#footnote-16)

Myös Ortegan hirmuhallinnosta vuonna 2022 kirjan julkaissut, eläkkeelle siirtynyt majuri Roberto Samcam arvioi puolisotilaallisten joukkojen vahvuudeksi jopa yli 20 000 henkilöä, ja arvelee joukkojen rahoituksen tulevan pääosin huumekaupasta. Samcam analysoi kirjassaan myös puolisotilaallisten eli siviileistä koostuvien joukkojen käytössä olevia aseita ja perustelee, miksi aseet ovat mitä todennäköisimmin peräisin armeijan asevarastoista.[[17]](#footnote-17)

Siviilipoliisit liikkuivat Operación Limpieza -puhdistusoperaation[[18]](#footnote-18) aikana poliisin partiojoukkojen mukana tai erityisesti niiden käyttöön varatuilla kahden ohjaamopaikan mustilla, valkoisilla, harmailla tai hopeanvärisillä Toyota Hilux -avolava-autoilla. Lisäksi siviilipoliisien käytössä oli Nissanin tai Mitsubishin rekisterikilvettömiä pakettiautoja ja moottoripyöriä. Joukot liikkuivat jopa 20 auton kulkueissa, ja jokaisessa autossa oli 8-15 aseistautunutta siviilipoliisia, jotka siirtyivät barrikadilta barrikadille ja ”jättivät jälkeensä ruumiita”. Siviilipoliisit vaihtoivat t-paitojen väriä eri kohteisiin saapuessaan. Erityisen paljon huomiota ovat herättäneet siviilipoliisin käytössä olevat sotilaskäyttöön valmistetut aseet, näiden joukossa mm. AK-47- ja M16- rynnäkkökiväärit, Dragunov-tarkkuuskiväärit ja PKM-konekiväärit, Remington 700 -kiväärit, Jericho 941 -pistoolit sekä jopa 75 patruunan kapasiteetin neuvostomallin rumpulippaat. Aseanalyytikkojen mukaan aseistus todistaa, että kansallisen poliisin asevarustelusta vastaava taktinen yksikkö on ollut mukana puolisotilaallisten joukkojen toiminnan mahdollistamisessa. Nicaraguan tilannetta tarkastellut riippumaton asiantuntijaryhmä GIEI (Group of Independent Experts on Nicaragua) tunnisti erinäisistä valokuvista myös muita sotilaskäyttöön valmistettuja ja yleensä armeijoiden käyttämiä sota-aseita kuten 12/70-haulikoita, .38 Special -revolvereja, .357 Magnum -revolvereja sekä RPG7-raketinheittimiä. Asiantuntijoiden mukaan nämä aseet tulevat armeijan asevarastoista. Haastateltujen mukaan ne puolisotilaallisten joukkojen jäsenet, joilla oli aiempaa kokemusta aseista, saivat taisteluaseikseen M16- ja AK-47 -kivääreitä, ja niille, joilla aiempaa aseenkäyttökokemusta ei ollut (esim. jengiläiset ja Juventud Sandinista -nuorisosiiven jäsenet) annettiin käsiaseet. Suurikaliiperiset aseet jaettiin entisille sotilaille, ns. historiallisille taistelijoille sekä poliisin erikoisjoukkojen edustajille. Erään haastatellun mukaan 95 % siviilipoliiseista kantoi kuitenkin haulikoita tai muita pienikaliiperisia aseita.[[19]](#footnote-19)

24.7.2018 Nicaraguan pohjoisosassa sijaitsevassa Jinotegan kaupungissa tapahtui puolisotilaallisten joukkojen suorittama aseellinen hyökkäys, jossa sai surmansa kolme ihmistä. Siitä lähtien siviilipoliisit ovat liikkuneet huomaamattomammin siviiliväestön joukossa ja naamioituvat siviileiksi. Vaikka poliisi ja puolisotilaalliset joukot ovatkin kaksi erillistä voimankäyttöyksikköä, ne toimivat yhteistyössä ja ovat niin ikään yhdessä vastuussa tavanomaisiksi muodostuneista oppositiotoimijoihin ja näiden koteihin kohdistuneista pidätyksistä, piirityksistä ja ratsioista. Connectasin haastatteleman kriminologin mukaan puolisotilaalliset joukot ovat vastuussa ”likaisesta työstä”, jota kansallisen poliisin edustajat eivät voi julkisesti suorittaa, ja siksi näillä joukoilla on merkittävä rooli Ortegan hallituksen sortotoimissa. Sitten vuoden 2018 puolisotilaalliset toimijat ovat muuttaneet toimintatapojaan eivätkä liiku enää sotilasasein ja hupuin varustautuneina. Useimmiten kasvoja peittää moottoripyöräkypärä. Heidät on kuitenkin edelleen helppo tunnistaa, koska useimmilla on radiopuhelin ja pienase vyötäröllä tai lantiolla. Lisäksi puolisotilaallisilla joukoilla on tapana pukeutua sandinistihallintoon viittaaviin vaatteisin, kuten FSLN-puolueen logolla varustettuihin takkeihin, paitoihin tai lippalakkeihin.[[20]](#footnote-20)

## Ovatko kuolemanpartioiden[[21]](#footnote-21) jäsenet syyllistyneet oikeudenloukkauksiin? Jos ovat, niin millaisiin?

YK:n pakolaisjärjestö UNHCR:n tammikuussa 2023 julkaiseman raportin[[22]](#footnote-22) mukaan kevään 2018 jälkeen lukuisat paikalliset ja kansainväliset ihmisoikeustoimijat ovat julkaisseet useita raportteja, joissa kerrotaan Nicaraguassa kevään 2018 jälkeen tapahtuneista huomattavista ja vakavista ihmisoikeusrikkomuksista. UNHCR:n mukaan yli 260 000 ihmistä on paennut Nicaraguasta kevään 2018 ja kesäkuun 2022 välisellä tarkastelujaksolla.[[23]](#footnote-23) Kesäkuussa 2018, noin kaksi kuukautta mielenosoitusten alkamisen jälkeen, Amerikan valtioiden ihmisoikeuskomissio (IACHR) arvioi, että mielenosoittajiin ja sosiaaliseen liikehdintään osallistuneisiin kohdistuneet sorto- ja kriminalisointitoimet täyttivät ”merkittävien ihmisoikeusrikkomusten” tunnusmerkit ja että Nicaraguan hallitus oli loukannut kansalaisten oikeutta elämään, inhimilliseen kohteluun, terveyteen sekä perusoikeuksiin ja kansalaisvapauksiin kuten kokoontumis-, mielipiteenvapauteen sekä oikeutta puolueettomiin ja oikeudenmukaisiin oikeudenkäynteihin.[[24]](#footnote-24) Joulukuussa 2018 Nicaraguan tilannetta tarkastellut riippumaton asiantuntijaryhmä (Group of Independent Experts on Nicaragua / GIEI) totesi, että Nicaraguan hallituksen mielenosoitusten tukahduttamisen yhteydessä suorittamia oikeudenloukkauksia voidaan pitää rikoksina ihmisyyttä vastaan. GIEI:n mukaan em. rikokset – tapot, mielivaltainen pidätys, kidutus, seksuaalinen väkivalta sekä mielivaltainen ja perusteeton ihmisten jahtaaminen – olivat luonteeltaan systemaattisia ja laajamittaisia, ja niiden uhreiksi joutui siviiliväestön edustajia. Väkivaltaan käytettiin usein sota-aseita ja puolisotilaallisia joukkoja (”para-police forces”) sekä valtion varoja. Lisäksi väkivallanteot tapahtuivat yleensä korkeassa asemassa olevien valtion viranomaisten valvonnassa ja myötävaikutuksella.[[25]](#footnote-25)

Nicaraguassa 18.4.2018 alkaneiden maanlaajuisten mielenosoitusten aikaisista ihmisoikeusrikkomuksista, valtion turvallisuusjoukkojen, puolisotilaallisten ryhmittymien sekä muiden hallitusta tukevien ryhmien ylimitoitetuista voimatoimista ja muista seurauksista lisätietoa löytyy mm. Maahanmuuttoviraston maatietopalvelun kyselyvastauksista (ks. tämän vastauksen alaviite 4) sekä lukuisten kansainvälisten ihmisoikeusjärjestöjen ja -tarkkailijoiden (esim. HRW, Amnesty International, International Crisis Group, USDOS, Freedom House, Bertelsmann Sfitung, International Crisis Group, UNHCR, UN HRC, OAS, IACHR..) sekä muiden maiden maahanmuuttoviranomaisten raporteista, eikä tässä vastauksessa käydä läpi seikkaperäisesti vuoden 2018 tapahtumia tai em. Maahanmuuttoviraston raporteissa kuvattuja asioita.

Vuonna 2018 erityisesti Nicaraguan poliisi ja sitä tukeneet aseistautuneet puolisotilaalliset ryhmittymät tukahduttivat mielenosoituksia voimakeinoin maan eri osissa. Valtaapitävään FSLN-sandinistipuolueeseen kuuluvia tai sitä kannattavia henkilöitä mobilisoitiin vastustamaan hallituksenvastaisia mielenosoituksia ja kutsumaan koolle vastamielenosoituksia; mielenosoittajien ahdistelu ja häirintä on jatkunut IACHR:n ja YK:n ihmisoikeusvaltuutetun toimiston OHCHR:n arvioiden mukaan vuoteen 2022 asti.[[26]](#footnote-26) Vuoden 2018 aikana kansallinen poliisi ja siviilipoliisiryhmittymät suorittivat ns. puhdistusoperaatioita purkaakseen mielenosoittajien asettamia tiesulkuja ja barrikadeja. Lähteiden mukaan em. joukot yhdessä paikallisten kansalaislautakuntien (*Gabinetes de la Familia, la Comunidad y la Vida*, aiemmin tunnettiin nimellä *Consejos de Poder Ciudadano* / CPCs)[[27]](#footnote-27) kanssa järjestivät myös ratsioita ja kotietsintöjä CPC:n ilmiantamien hallituksenvastustajiksi epäiltyjen henkilöiden koteihin. OHCHR:n mukaan Nicaraguan poliisin joukot syyllistyivät merkittäviin ihmisoikeusrikkomuksiin kuten mielivaltaisiin ja laittomiin tappoihin, mielivaltaisiin pidätyksiin ja vangitsemiseen, kidutukseen ja seksuaaliseen väkivaltaan, kun hallitusmyönteiset ryhmittymät sieppasivat ihmisiä, pitivät näitä vangittuina salaisissa pidätyskeskuksissa ja toimittivat pidätettyjä valtion viranomaisten (erit. poliisin) haltuun. Nicaragualainen ANPDH -ihmisoikeusjärjestö (*Asosiación Nicaragüense Pro-Derechos Humanos*) raportoi syksyllä 2022 ainakin 512 henkilön saaneen surmansa ja 1428 henkilön joutuneen sieppauksen uhriksi poliittisen kriisin alkukuukausina eli huhti- ja syyskuun 2018 välisellä jaksolla. Syksyllä 2022 kriisin alkamisen jälkeen kadonneiksi arvioitiin 1300 henkilöä.[[28]](#footnote-28)

Lokakuussa 2020 Amerikan valtioiden järjestö (OAS) ilmaisi huolensa siitä, että Nicaraguan demokraattiset rakenteet olivat heikentyneet, mielivaltaiset pidätykset eivät olleet loppuneet eivätkä viranomaiset olleet puuttuneet siviilipoliisien ja aseellisten ryhmittymien toimintaan, ja edellä mainitut ryhmittymät olivat jatkaneet oikeudenloukkauksia ja laittomia toimia.[[29]](#footnote-29) YK:n ihmisoikeusneuvosto on ottanut säännöllisesti kantaa Nicaraguan tilanteeseen kriisin alettua ja esittänyt vakavan huolensa edelleen jatkuvista vakavista ihmisoikeusloukkauksista ja väärinkäytöksistä kuten poliisin joukkojen ylimitoitetusta voimankäytöstä; aseellisten, hallitusmyönteisten ryhmittymien suorittamista väkivallanteoista sekä edelleen raportoiduista mielivaltaisista ja laittomista pidätyksistä ja vangitsemisista, ahdistelusta, kidutuksesta ja pidätyksenaikaisesta seksuaalisesta väkivallasta.[[30]](#footnote-30) 16.6.2022 OHCHR tiedotti, että Nicaraguan ihmisoikeustilanne on heikentynyt edelleen, mistä kertovat mm. mielivaltaiset pidätykset ja pidätettyjen pitäminen ”kammottavissa ja epäinhimillisissä vankilaolosuhteissa”, satojen ihmisoikeus- ja kansalaisjärjestöjen laillisen aseman lakkauttaminen sekä nicaragualaisten jatkuva ja ennenäkemättömät mittasuhteet saavuttanut joukkopako maasta.[[31]](#footnote-31)

Vuoden 2020 lopussa raportoitiin, että poliittisin syin pidätettyjen henkilöiden vapauttamista vaativien julkisten mielenosoitusten järjestäminen estettiin systemaattisesti poliisivoimin ja ylimitoitetuin voimakeinoin. Lisäksi mielenosoitusten järjestäjät ja osallistujat joutuivat usein lyhyiden mielivaltaisten pidätysten uhreiksi. Myös aseistautuneiden siviilitoimijoiden (ts. siviilipoliisien ja puolisotilaallisten joukkojen) väkivaltaisia hyökkäyksiä mielenosoittajia vastaan raportoitiin.[[32]](#footnote-32) OHCHR raportoi dokumentoi vuoden 2019 loppupuolella ja vuoden 2020 aikana vähintään 11 välikohtausta, joissa usein FSLN-puolueen tunnusväreihin pukeutuneet turbas*-*ryhmittymät ahdistelivat tai uhkailivat hallituksen vastustajiksi epäilemiään henkilöitä poliisin seuratessa passiivisena vierestä.[[33]](#footnote-33) Todellisten tai epäiltyjen hallituksen vastustajien häirintä, ahdistelu, uhkailu ja näihin kohdistuva fyysinen väkivalta jatkuivat myös vuonna 2020.[[34]](#footnote-34) Vuonna 2020 raportoitiin lukuisia poliisien ja hallitusmielisten siviilijoukkojen suorittamia, oppositiotoimijoihin ja hallituskriitikoihin kohdistuneita mielivaltaisia pidätyksiä, kohdennettuja kotietsintöjä, valvontaa, tarkkailua sekä liikkumisvapauteen kohdistuneita rajoituksia.[[35]](#footnote-35)

Vuoden 2020 tapahtumia käsittelevässä raportissaan IACHR totesi, että vuonna 2020 jatkunut Ortegan hallinnon kyvyttömyys valvoa vallan kolmijaon periaatteiden toteutumista, hallituksenvastaisten mielipiteiden edelleen lisääntynyt tukahduttaminen sekä toimeenpanovallan toimintaan liittyvien rakenteellisten uudistusten ja parannusten puuttuminen on syventänyt Nicaraguan ihmisoikeuskriisiä. IACHR:n mukaan Nicaraguan hallituksella ei ole ollut halukkuutta taistella rankaisemattomuuden kulttuuria vastaan, ja samaan aikaan ihmisoikeusrikkomusten kieltäminen ja uhrien syyllistäminen jatkui myös vuonna 2020.[[36]](#footnote-36) Myös YK:n ihmisoikeusneuvosto ilmaisi huhtikuussa 2021 antamassaan päätöksessä vakavan huolensa edelleen jatkuvista ihmisoikeusloukkauksista ja väärinkäytöksistä, oikeudenloukkauksiin syyllistyneiden rankaisematta jättämisestä, julkisiin mielenosoituksiin liittyvistä rajoituksista, mielivaltaisesta ja ylimitoitetusta voimankäytöstä mielenosoitusten tukahduttamiseksi, aseellisten ryhmittymien suorittamista väkivallanteoista, jatkuvasti raportoiduista mielivaltaisista ja laittomista pidätyksistä, ahdistelusta, kidutuksesta ja muusta epäinhimillisestä ja alentavasta kohtelusta sekä lisääntyneistä sukupuolen perusteella tapahtuneista murhista ja pidätyksenaikaisesta seksuaalisesta väkivallasta.[[37]](#footnote-37)

Kesäkuussa 2019 Nicaraguan kansalliskokous hyväksyi ns. armahduslain (Amnesty Law), jolla myönnettiin armahdus kaikille 18.4.2018 ja 10.6.2019 välisellä ajalla tapahtuneisiin hallituksenvastaisiin mielenosoituksiin ja muuhun sosiaaliseen liikehdintään osallistuneille.[[38]](#footnote-38) Armahduslaista huolimatta syyskuussa 2019 raportoitiin hallituksen ja hallitusmyönteisten joukkojen jatkaneen hallituksen vastustajiin kohdistuvia sortotoimia. Vuoden 2020 aikana Ortegan hallitus aloitti jälleen uuden sortotoimien vaiheen, johon kuului lisääntynyt valvonta, pelottelu, valittuihin hallituksen vastustajiin kohdistuneet häirintä- ja ahdistelutoimet sekä maaseutualueiden alkuperäis- ja afrikkalaistaustaisiin yhteistöihin kohdistuneet väkivallanteot. IACHR:n vuotta 2020 käsittelevän raportin mukaan Nicaragua oli myös vuoden 2020 ajan eräänlaisessa de facto -poikkeustilassa, mikä ilmeni erilaisina perusoikeuksiin ja kansalaisvapauksiin kohdistuneina rajoituksina.[[39]](#footnote-39) Helmikuussa 2021 OHCHR raportoi Nicaraguan oikeusjärjestelmän ja viranomaisorganisaatioiden integriteetin rapautuneen asteittain, mistä todistivat erilaiset sorron, väkivallan ja ihmisoikeusloukkauksien muodot, jotka jatkuivat rangaistuksetta.[[40]](#footnote-40)

Käytettävissä olevista lähteistä löytyy tietoa sandinistisista turbas-joukoista ja niiden vuoden 2018 aikana ja jälkeen suorittamista oikeudenloukkauksista.[[41]](#footnote-41) Vuosina 2021 ja 2022 on julkaistu uutisia ja raportteja myös uskonnollisten tahojen, erityisesti Nicaraguan katolisen kirkon jäsenten, kokemasta ahdistelusta ja väkivallasta sekä merkittävien kirkollisten johtajien pidätyksistä.[[42]](#footnote-42) Elokuussa 2022 Ortegan hallitus pidätti merkittävän hallituskriitikon, piispa Rolando José Álvarezin ja lukuisia muita kirkollisia toimijoita ja piispan kannattajia. Álvarez asetettiin joulukuussa 2022 syytteisiin salaliitosta Nicaraguaa vastaan sekä valeuutisten levittämisestä[[43]](#footnote-43) ja tuomittiin helmikuussa 2023 yli 26 vuoden vankeusrangaistukseen.[[44]](#footnote-44) 5.5.2021 OLIRE (*Observatorio de Libertad Religiosa en América Latina*) -ihmisoikeusjärjestön[[45]](#footnote-45) julkaisemassa uutisessa todetaan, että ”huhtikuun [2018] kapinaliikkeen”[[46]](#footnote-46) käynnistymisen jälkeen väkivalta ja sortotoimet Ortegan hallinnon vastustajia vastaan ovat pahentuneet entisestään. Kesällä 2021 järjestettyjä, vuoden 2018 mielenosoituksissa henkensä menettäneiden muistojumalanpalveluksia on häiritty. Esimerkiksi Chinandengassa, El Rosarion kirkossa järjestetty mielenosoitusten uhrien ja poliittisten vankien muistojumalanpalvelus keskeytyi, kun Ortegan kannattajiksi julistautuneet turbas-ryhmittymän jäsenet tunkeutuivat kirkkoon ja alkoivat julistaa hallitusmyönteisiä näkemyksiään.[[47]](#footnote-47) OLIRE:n artikkelin mukaan tämäntyyppiset uskonnollisiin tilaisuuksiin kohdistuneet keskeytykset ja hyökkäykset ovat yleistyneet, ja niiden tekijöitä ei rangaista, koska kyseessä ovat saman viranomaiskoneiston edustajat, jotka kerta toisensa jälkeen sulkevat ja häiritsevät kirkkoja ja uskonnollisia tilaisuuksia, häpäisevät hautoja ja häiritsevät muilla tavoin hallituksen suorittamien väkivallantekojen uhrien muistotilaisuuksia.[[48]](#footnote-48)

Myös Confidencial -uutissivustolla kesäkuussa 2022 julkaistun uutisen mukaan Yhdysvallat on ilmaissut huolensa turbas-ryhmittymien ja ”katuiskujoukkojen” (”fuerzas de choque callejeras”) uskonnollisiin toimijoihin kohdistamista oikeudenloukkauksista. Yhdysvaltain ulkoministeriön kansainvälisen uskonnonvapauden toimiston lähettiläs Rashad Hussain totesi kesäkuussa 2022 Yhdysvaltojen ja Joe Bidenin hallinnon olevan huolissaan Nicaraguan katolisen kirkon ja sen papiston tilanteesta. Myös presidentti Bidenin kerrotaan olevan tietoinen Daniel Ortegan hallinnon uskonnollisiin yhteisöihin eri puolilla maata kohdistamista oikeudenloukkauksista, joiden välikappaleena se käyttää turbas-joukkoja. Ortegan hallinto on luokitellut katolisen kirkon papit terroristeiksi ja vallankaappauksen suunnittelijoiksi.[[49]](#footnote-49)

Helmikuussa 2020 Diálogo Américas -sivustolla julkaistussa artikkelissa kerrotaan puolisotilaallisten joukkojen kylvävän pelkoa ja kauhua sieppauksillaan. Uutisen mukaan Nicaraguan puolisotilaalliset ryhmittymät ja ns. kodinturvajoukot (engl. vigilante groups) suorittavat sieppauksia ja pitävät uhreja vangittuina laittomissa pidätyskeskuksissa. Haastatellun nicaragualaisen turvallisuus- ja järjestäytyneeseen rikollisuuteen erikoistuneen asiantuntijan mukaan puolisotilaalliset ryhmittymät ovat ”sorron julkiset kasvot”, ja niiden pääasiallinen tehtävä on pelotella kansalaisia ja näin suojella Daniel Ortegan hallintoa. Näiden ryhmittymien suorittamien oikeudenloukkausten kohteeksi joutuneilla ihmisillä ei ole juurikaan mahdollisuuksia saada oikeutta, sillä oikeuslaitos ei yleensä reagoi näihin oikeudenloukkauksiin: tapauksia ei käsitellä, ne jäädytetään tai jätetään täysin huomiotta. Artikkelissa siteerattujen kommenttien mukaan ”poliittisen opposition edustajat katoavat joksikin aikaa, ja myöhemmin heidät löydetään poliisiasemien selleistä” ja ”puolisotilaallisten joukkojen jäsenet kulkevat naapurustoissa aseistautuneina, jotta ihmiset tiedostavat heidän läsnäolonsa”. Sieppausten lisäksi puolisotilaalliset joukot harjoittavat myös muita häirintämuotoja poliittista oppositiota vastaan. Vankeudessa olleet henkilöt ja heidän perheenjäsenensä ovat joutuneet jatkuvan tarkkailun ja valvonnan, laittomien kotietsintöjen ja ratsioiden, sosiaalisessa mediassa tapahtuvan häirinnän ja ahdistelun, uhkausten ja vandalismin kohteiksi. Häirintään ja ahdisteluun eivät syyllisty ainoastaan puolisotilaalliset joukot ja FSLN-puolueen kannattajat vaan myös kansallisen poliisin edustajat. Artikkelissa haastateltujen asiantuntijoiden mukaan puolisotilaalliset joukot ovat ”hallituksen palkkaamia palkkamurhaajia” ja tekevät ne ”likaiset työt”, joihin poliisin jäsenet eivät pysty. Vaikka ryhmittymät tienaavat paljon rahaa rikollisilla toimilla, ne eivät asiantuntijalähteiden mukaan syyllisty kiristykseen ja sieppauksiin ensisijaisesti rahan takia vaan poliittisten päämäärien vuoksi. Ryhmittymät toimivat kansallisen poliisin rinnalla ja suojeluksessa, ja vaikka niiden jäseniä syytetään oikeudenloukkauksista, niihin syyllistyneitä ei ”koskaan aseteta virallisesti syytteeseen” rikoksistaan.[[50]](#footnote-50)

YK:n ihmisoikeusneuvoston (UN HRC) 2.3.2023 julkaiseman raportin mukaan väkivaltaiset ja mielivaltaiset pidätykset, joihin liittyi pidätysmääräysvaatimuksen rikkominen sekä pidätettyjen pitäminen eristyksissä ilman pääsyä tutkintatuomarin eteen, ovat olleet yksi tyypillisin hallituksen vastustajiinsa systemaattisesti kohdistama oikeudenloukkausten muoto. Pidätykset ovat kohdistuneet sekä todellisiin että oletettuihin hallituksen vastustajiin, ja niihin on liittynyt poliisin tai hallitusmyönteisten aseellisten ryhmittymien suorittamaa väkivaltaa. Joissain tapauksissa pidätetyt ovat joutuneet hallitusmyönteisten joukkojen kuulustelujen ja kidutuksen uhreiksi ennen päätymistään poliisin haltuun. Joissain tapauksissa pidätykset ovat olleet osa laajamittaisia poliisioperaatioita, ja monesti niihin liittyi väkivaltaa, joka tapahtui pidätetyn perheenjäsenten läsnä ollessa. Yleensä pidätykset tapahtuivat ilman asianmukaista pidätysmääräystä seurauksena niin ikään ilman etsintälupaa toteutetuista kotietsinnöistä tai ratsioista. Perustuslain mukaista vaatimusta saattaa pidätetyt tukintatuomarin kuulemiseen 48 tunnin kuluessa pidätyksestä ei useinkaan noudatettu; useissa tapauksissa pidätetyt pääsivät kuulemaan pidätysperusteet vasta useiden päivien tai jopa viikkojen kuluttua pidätyksestä. Tyypillistä on ollut pidätettyjen säilyttäminen eristyksessä ilman, että heidän pidätyspaikastaan tai -olosuhteistaan on annettu tietoa omaisille tai lakimiehille. Lisäksi YK:n ihmisoikeustarkkailijat totesivat, että usein lainvalvonta-, oikeus- ja vankilaviranomaiset pyrkivät estämään pidätettyjen oikeuden *habeas corpus* -menettelyyn eli mahdollisuuteen pyytää tuomioistuinta tutkimaan pidätyksen tai vangitsemisen perusteiden lainmukaisuus. Vakavien puutteiden ja väärinkäytösten vuoksi useat pidätykset täyttävät YK:n ihmisoikeusneuvoston raportin mukaan pakotetun katoamisen tunnusmerkit.[[51]](#footnote-51)

Käytettävissä olevien lähteiden mukaan Ortegan hallinnon suorittamat mielivaltaiset pidätykset lisääntyivät toukokuussa 2021 äärimmäisen kiistanalaisten presidentinvaalien alla. Lukuisia kilpailevia ehdokkaita pidätettiin ja vangittiin ennen marraskuussa järjestettyjä vaaleja. Julmat ja epäinhimilliset pidätykset jatkuivat edelleen vuonna 2022, erityisesti marraskuussa 2022 pidettyjen kunnallisvaalien yhteydessä. Vuoden 2022 aikana julkisuuteen alkoi tulla myös raportteja kammottavista vankilaolosuhteista.[[52]](#footnote-52)

Myös USDOS:in vuosia 2018-2022 käsittelevien ihmisoikeusraporttien mukaan Nicaraguan valtion turvallisuusjoukkojen (sis. poliisin, armeijan ja puolisotilaallisten siviilipoliisien) on raportoitu syyllistyneen lukuisiin ihmisoikeusloukkauksiin vuosien 2018-2022 aikana.[[53]](#footnote-53)

Poliisilaitoksen ja vankilajärjestelmän lisäksi myös Nicaraguan oikeuslaitos toimii valtaapitävän sandinistipuolueen ja presidentti Ortegan tiukassa kontrollissa ja poliittisessa ohjauksessa, mikä ylläpitää rankaisemattomuuden kulttuuria. Viranomaisten väärinkäytöksiä ei tutkita eikä oikeudenloukkauksiin syyllistyneitä hallitusmyönteisiä toimijoita aseteta edesvastuuseen tai rangaista rikoksistaan. Tuomioistuimet saattavat myös rajoittaa päätöksillään hallituksen vastustajina pidettyjen henkilöjen liikkumisvapautta.[[54]](#footnote-54) Infobae -uutissivustolla 1.1.2023 julkaistussa uutisessa kerrotaan tapauksesta, jossa sandinistispuolueen etuja edustava tuomari langetti 15 vuoden vankeusrangaistuksen nuorelle miehelle, jonka väitettiin surmanneen vauvan 23.6.2018 tapahtuneiden mielenosoitusten yhteydessä Managuan kaupungin Américas Uno -naapurustossa. Surmatun vauvan isä todisti kuitenkin tuomitun nuoren puolesta kertoen, että todellisuudessa vauvan päähän osuneen luodin oli ampunut Ortegan hallitusta puolustanut, puolisotilaallisiin joukkoihin kuulunut tarkka-ampuja. Sairaalassa 14-kuukautisen vauvan kuolinsyyksi rekisteröitiin ensin ”epäilty itsemurha”, minkä jälkeen kuolemantapaus rekisteröitiin vanhempien vastalauseista huolimatta kategoriaan ”muut kuolemantapaukset, joissa kuolinsyy on epäselvä”.[[55]](#footnote-55)

## Miten Nicaraguan kidutus-/pidätyskeskukset toimivat? Millaisia oikeudenloukkauksia niissä on raportoitu tapahtuneen ja milloin?

Kesäkuussa 2019 Nicaraguan ja Väli-Amerikan maiden ajankohtaisiin kysymyksiin keskittyvällä Envio digital -julkaisualustalla julkaistussa artikkelissa käsitellään nicaragualaisissa pidätyskeskuksissa tapahtuvaa kidutusta. Artikkelissa käytetään lähteenä nicaragualaisen ”Nicaragua Nunca +”[[56]](#footnote-56) -ihmisoikeusjärjestön julkaisemaa tiedotetta, jota varten on haastateltu 17 Nicaraguan hallituksen vangitsemaa henkilöä. Artikkelin mukaan kevään 2018 ja toukokuun 2019 välisellä ajanjaksolla yli 5000 henkilöä on ”siepattu” ja vangittu; artikkelin laatimishetkellä 3.5.2019 vähintään 600 henkilöä oli edelleen vangittuna maan eri pidätyskeskuksissa, poliisiasemilla sekä erinäisten tutkintaviranomaisten toimipisteissä (erit. Managuassa sijaitseva pahamaineinen tutkintavankila, *la Dirección de Auxilio Judicial*, kansankielessä ”El Chipote”[[57]](#footnote-57)). Artikkelin mukaan kaikki Nicaragua Nunca + -järjestön tietoonsa saamat tapaukset ja muut tapauskertomukset todistavat julmasta, epäinhimillisestä, nöyryyttävästä ja alentavasta kohtelusta sekä oikeudenmukaisen oikeudenkäynnin ja oikeudellisen suojelun puuttumisesta. Monet vankilasta sittemmin vapautuneet elävät edelleen epävarmuudessa, sillä hallitus ei ole päästänyt heitä tutustumaan asiakirjoihin, jotka heidät on pakotettu allekirjoittamaan [kuulustelujen aikana] lukematta. Useimmat pidätetyt ja vangitut olivat saaneet varoituksia ja uhkauksia jo ennen vangitsemistaan. Heidät oli myös nimetty hallituksen pitämillä mustilla listoilla. Pidätetyt olivat saaneet uhkauksia ja varoituksia henkilökohtaisesti mm. sosiaalisissa medioissa ja kirjallisina viesteinä koteihinsa. Joissakin tapauksissa uhkauksia olivat saaneet myös näiden henkilöiden perheenjäsenet. Eniten uhkauksia saaneet olivat entisiä hallituksen kannattajia eli henkilöitä, jotka olivat kuuluneet ennen huhtikuun 2018 mielenosoituksia valtaa pitävään FSLN-puolueeseen, ja toisaalta hallituksen vastaisissa mielenosoituksissa barrikadeja ja muita tiesulkuja avoimesti pystyttäneitä henkilöitä. Uhkailuun olivat syyllistyneet CPC-kaupunginosakomiteoiden jäsenet, Juventud Sandinista -nuorisosiiven jäsenet, hallitusmyönteiset akateemikot sekä naapurit ja jopa omat perheenjäsenet.[[58]](#footnote-58)

Useimpiin Nicaragua Nunca+ -järjestön dokumentoimiin pidätyksiin liittyi väkivaltaa ja ylimitoitettua voimankäyttöä. Jopa pidätettyjen siirtämisestä vastaavilla henkilöillä oli pidätettävien henkilöiden nimet sisältävät nimilistat. Eräs haastateltu kertoi pidätysajastaan paikallisella poliisiasemalla (Las Cuatro Esquinas, Carazo). Poliiseilla oli myös etsimiensä henkilöiden valokuvat, joihin vertaamalla he pidättivät henkilöitä. Kesällä 2018 pidätysoperaatiot olivat pitkälti poliisien ja puolisotilaallisten joukkojen tai siviilipoliisien yhteistoiminnassa suorittamien operaatioiden tulosta. Silloin kun pidätyksestä vastasivat ainoastaan siviilipoliisit, pidätetyt vietiin laittomiin ja epävirallisiin pidätyskeskuksiin. Sekä kansallisen poliisin että siviilipoliisin edustajien raportoitiin käyttäneen pidätystilanteissa ylimitoitettuja voimakeinoja ja väkivaltaa sekä tuliaseita. Pidätyksestä vastanneet viranomaiset ilmaisivat myös selvää vihaa ja halveksuntaa pidätettyjä kohtaan. Eräs pidätetty kertoo viranomaisten kohdelleen kaltoin myös vankikuljettajia, joista yksi oli loukkaantunut vartijan ampumasta laukauksesta ja jonka haavoittumiseen ei ollut reagoitu asianmukaisesti. Pidätettyjä pahoinpideltiin ja kidutettiin eri tavoin sekä fyysisesti että psyykkisesti. Vankeja ja heidän perheenjäseniään uhattiin myös seksuaalisella väkivallalla. Epävirallisiin ja laittomiin vankiloihin ja pidätyskeskuksiin viedyt henkilöt kuljetettiin joko huputettuna tai silmät sidottuina.[[59]](#footnote-59)

Em. artikkelissa kerrotaan laittomista ja salaisista vankiloista ja pidätyskeskuksista, jotka sijaitsivat erillisissä taloissa (”Zonales del Frente Sandinista”) tai asutuksen ulkopuolella. Näihin keskuksiin siirtämisistä vastasivat siviilipoliisin ja puolisotilaalliset joukot, jotka olivat yleensä naamioituneita ja liikkuivat kansallisen poliisin pakettiautoilla tai valkoisilla tai muilla kirkkaanvärisillä Toyota Hilux -avolava-autoilla, joissa oli tummennetut ikkunat ja joista oli poistettu rekisterikilvet. Poliisin apuna työskenteli myös ulkomaalaisia; yleensä paikalla oli kahdeksan viranomaista, jotka olivat varustautuneet suurikaliiperisilla aseilla. Pidätystilanteita määritteli nopeus: pidätetty väijytettiin, häntä saatettiin ampua ja hänet pantiin käsirautoihin ja sekä silmät että suu peitettiin. Tämän jälkeen henkilö heitettiin pakettiautoon, jossa häntä pahoinpideltiin ja uhattiin kuolemalla. Epävirallisiin pidätyskeskuksiin viedyt henkilöt viettivät laittomissa keskuksissa päivästä viikkoon, minkä jälkeen heidät vapautettiin tai siirrettiin poliisiasemalle. Epävirallisissa ja laittomissa pidätyskeskuksissa kuulustelut olivat niin ikään siviilipoliisien ja puolisotilaallisten toimijoiden vastuulla: kuulustelijat lisäsivät väkivaltaa asteittain tunnustusten saamiseksi. ”Zonales”-taloissa kuulustelijat käyttivät nyrkkejä, potkuja sekä teräaseita ja astaloita. Etäämmällä sijaitsevissa pidätyskeskuksissa pidätettyjä pahoinpideltiin mm. tainnutusaseilla, sähköpistooleilla ja etälamauttimilla sekä roikottamalla näitä kivuliaissa asennoissa, kohdistamalla iskuja sukuelimiin, venäläisellä ruletilla ja muilla kidutusmenetelmillä. Pidätetyille ei myöskään annettu ruokaa tai juotavaa. Pidätettyjä peloteltiin myös kertomalla, että pidättäjät tietävät heidän perheenjäsentensä olinpaikat. Haastatellut kertoivat useista eri pidätyspaikoista (mm. n. 6 kilometriä Poneloyasta Leóniin päin kuljettaessa, joen ylittämisen jälkeen sekä Matagalpassa sijaitseva FSLN-puolueen ”Zonal”). Eräs haastateltu kertoi joutuneensa pidätetyksi ja pahoinpidellyksi pormestari Sadrach Zeledónin[[60]](#footnote-60) määräyksestä. Kidutustapauksia raportoitiin El Chipoten -vankilan lisäksi mm. seuraavien kaupunkien ja kuntien poliisiasemilta: Sébaco, Masaya, Matagalpa, León, la Garita (Carazo) sekä poliisin käsittelykeskuksissa (Centros de Procesamiento Policial) Félix Carrillo Granadassa ja Chinandegassa. Suuri osa haastatelluista oli joutunut ensin poliisien ja siviilipoliisien suorittaman raa’an kidutuksen ja pahoinpitelyn uhreiksi paikallisilla, ts. kunnallisilla poliisiasemilla, minkä jälkeen heidät oli siirretty pääkaupungissa sijaitsevaan El Chipoten keskusvankilaan. Selvityksen mukaan paikallispoliisin selleissä olevia, ns. tavallisia vankeja yllytettiin pahoinpitelemään poliittisin perustein vangittuja henkilöitä, ja toisaalta kidutukseen syyllistyneet siviilipoliisit olivat lähtöisin muilta alueilta: esim. Managuasta kotoisin olevat toimivat Granadassa ja Matagalpasta lähtöisin olevat Sébacossa.[[61]](#footnote-61)

Osa laittomien ja pidätysten uhreiksi joutuneista ja tässä siteeratussa artikkelissa haastatelluista henkilöistä esiteltiin medioissa terroristeina ilman että heillä olisi ollut mahdollisuus päästä tuomioistuimen tutkintatuomarin eteen 48 tunnin sisällä pidätyksestään. Heitä myös pahoinpideltiin, kidutettiin ja uhkailtiin ennen henkilöllisyyden julkistamista. Jotkut pakotettiin pitelemään aseita, joita heillä ei alun perin ollut, jotta heitä voitiin syyttää niiden hallussapidosta. Pidätetyt esiteltiin myös eri vaatteissa kuin pidätyshetkellä, sillä monien omat vaatteet olivat veren peitossa heidän kokemiensa pahoinpitelyjen jäljiltä. El Chipoten -keskusvankilaan päätyneet vangit joutuivat pidätys- tai vankeusaikanaan monenlaisen väkivallan ja uhkailun kohteiksi. Eräs pidätetty kertoi, että häntä pakotettiin pitämään käsissään tuliasetta, minkä jälkeen hänelle tehtiin ruutitesti, jolla osoitettiin, että hänen käsistään löytyi ruutijäämiä. Useat pidätetyt pakotettiin allekirjoittamaan asiakirja, jossa henkilö myönsi olevansa ”terroristi”. Pidätettyjä pidettiin aluksi pienessä tutkintavankeussellissä, joko alastomina tai alusvaatteissa, kädet selän taakse sidottuina, ja ohi kulkevat vanginvartijat ja muu vankilahenkilökunta solvasi sekä valo- ja videokuvasi sellissä olevia henkilöitä. Tutkintavankeussellissä vietetyn ajan jälkeen pidätetyt vietiin kuulusteluihin, joihin liittyy ”aina” kidutusta. Kuulustelumuodollisuudet vaihtelevat haastateltujen ja julkisista lähteistä löytyneiden tietojen välillä. Useimmissa tapauksissa myös pidätettyjen perheenjäseniä ja muita henkilöitä on uhkailtu väkivallalla. Haastatellut kertoivat joutuneensa alkuvankeuden aikana kuulusteltavaksi vähintään kaksi kertaa vuorokaudessa, ja kuulusteluja edelsivät fyysinen pahoinpitely, univaje ja muu henkinen väkivalta.[[62]](#footnote-62)

Nicaragua Nunca+ havaitsi haastattelujen perusteella erilaisia kuulustelutapoja. Joissain tapauksissa yksi kuulustelija on kuulusteltavan etupuolella ja kaksi takana lyömässä, mikäli kuulusteltava ei vastaa etupuolella olevan kuulustelijan kysymyksiin. Joissain tapauksissa paikalla on kaksi kuulustelijaa, joista toinen ohjaa kysymyksiä, muttei suoraan kuulusteltavalle vaan toisen paikalla olevan kuulustelijan kautta. Yhdessä kuulustelumallissa paikalla on niin ikään kaksi kuulustelijaa, joista toinen painostaa kuulusteltavaa henkisesti ja toinen pahoinpitelee tätä, välillä jopa ennen jokaista kysymystä. Lisäksi joitain haastateltuja oli kidutettu kuulustelujen yhteydessä vastausten saamiseksi. Osa haastatelluista kertoi erityisistä kidutuspaikoista kuten El Chipoten maanalaisista kerroksista, jotka tunnetaan nimellä ”El Caracol”. Kyseisessä paikassa ja rangaistusselleissä kuulusteluihin liittyi useammin väkivaltaisempaa kidutusta.[[63]](#footnote-63) Kuulusteluihin ja pidätys- ja vankeusaikaan liittyi myös seksuaalista väkivaltaa ja sillä uhkailua, jota kohdistui sekä mies- että naisvankeihin. Vankeja uhkailtiin myös erilaisilla asioilla kuten perheenjäsenten tapaamisen estämisellä, 30 vuoden vankeusrangaistuksella sekä perheenjäsenten vahingoittamisella ja tappamisella. Kuulustelijoissa ja oikeudenloukkaajissa oli niin ikään sekä miehiä että naisia. Vaikka kuulustelijat vaihtuivat, kysymykset olivat haastateltujen mukaan aina samat (kolme): kuka rahoittaa kyseisen henkilön edustaman [hallituksenvastaisen] ryhmittymän toimintaa (”Kuka rahoittaa toimintaanne?”) sekä missä ryhmittymän aseet ja johtajat ovat? Vaikka kuulusteltava ei voinut vastata kysymykseen, kuulustelijat vaativat toistuvasti vastausta samoihin kysymyksiin eivätkä suostuneet uskomaan, ettei jokin taho rahoittaisi epäiltyjen ”terroristien” toimintaa. Kuulustelujen lopuksi kuulustelijat yrittivät saada kuulustellut allekirjoittamaan asiakirjan tai kuvasivat näitä videolle, jolla pidätetyt ilmiantaisivat muita henkilöitä, myöntäisivät syytösten oikeellisuuden ja lukisivat ääneen lauseita, joita heille osoitettiin kameran ulkopuolelta. Useimmissa tapauksissa kuulustelijat eivät onnistuneet saamaan pidätettyjä toimimaan määräämällään tavalla, vaikka saivatkin usein allekirjoituksen asiakirjaan, jota pidätetyt eivät päässeet lukemaan.[[64]](#footnote-64)

Haastatellut kuvailivat Nicaragua Nunca +:lle useita erilaisia kuulustelusellejä. Osaa oli kuulusteltu suurehkossa, siistissä toimistomaisessa ja täysin suljetussa tilassa. Kaksi haastateltua kertoi ”El Caracol” -kuulustelutilasta ja kaksi muuta likaisesta ja pimeästä maanalaisesta sellistä, jossa heille annettiin sähköshokkeja: sellistä poistuessaan kuulustelijat täyttivät huoneen vedellä, joka ylettyi pidätettyä polviin asti. Osa pidätys- ja kuulusteluselleistä oli täysin suljettuja ilman minkäänlaisia ikkunoita tai muita aukkoja ja niissä oli äärimmäisen kylmä. Osassa kuulusteluhuoneista oli nähtävillä erilaisia kidutusvälineitä kuten etälamauttimia, tuliaseita, remmejä ja hihnoja, erilaisia pihtejä ja veitsiä. Kolme haastateltua kertoi, että näissä tiloissa kidutettiin ulkomaalaistaustaisia henkilöitä, joilla oli kuubalainen tai venezuelalainen aksentti. Nicaragua Nunca +:n mukaan pidätettyjen pahoinpitelyt, kidutus ja epäinhimilliset vankilaolosuhteet yhdistettynä näiden muiden terveysongelmien hoitamatta jättämiseen pidätysaikana ovat aiheuttaneet pidätetyille pitkittyneitä terveysongelmia, ja monet kärsivät edelleen jatkuvista kivuista ja säryistä. Kuulustelut toteutettiin haastateltujen mukaan usein varhain aamulla, ja kuulusteluihin liittyi väkivaltaista henkistä ja fyysistä kidutusta. Haastatellut kertoivat mm. sähköshokeista, kynsien irti repimisestä sekä jalkapohjien polttamisesta. Miespuoliset haastatellut kertoivat myös kiveksiin kohdistuneista iskuista ja potkuista sekä tupakalla kivesten polttamisesta. Myös muita ruumiinosia oli poltettu tupakalla. Eräs pidätetty kertoi, että kuulustelijat olivat uhanneet leikata irti hänen kätensä. Muita raportoituja kidutuksen muotoja olivat mm. muovipussilla tukehduttaminen sekä jäävedessä pitäminen. Myös sellien ja pidätyskeskusten epäinhimillisiä olosuhteita sekä ravinnon ja juomaveden puutetta voidaan itsessään pitää eräänlaisena kidutuksen muotona. Vangeilla ei myöskään ollut mahdollisuutta pestä tai kuivattaa likaisia vaatteita, ja monet vangit joutuivat oleskelemaan selleissään pelkissä alusvaatteissa. Naisvangeilla ei ollut mahdollisuutta kuukautissuojiin. Kaikki El Chipotessa olleet kertoivat perheenjäsentensä tuoneen heille ruokaa, vettä ja hygieniatuotteita, mutta niitä ei ollut toimitettu pidätetyille kuin vasta päiviä tai viikkoja myöhemmin.[[65]](#footnote-65)

Myös henkilöiden siirtäminen maan eri osissa sijaitseviin rangaistuslaitoksiin kuten Tipitapassa sijaitsevaan La Modelo -vankilaan tai Managuassa sijaitsevaan naisvankilaan (La Esperanza) saattoi kestää koko päivän, eikä pidätetyille annettu matkan aikana lainkaan ruokaa tai juotavaa, ja nämä joutuivat viettämään matkan kädet selän taakse sidottuina. Poliittiset vangit eristettiin, ja ns. tavallisia vankeja kiellettiin auttamasta heitä tai puhumasta heille. Näissä vankiloissa pidätettyjä pidettiin eristysselleissä ilman ulkoilu- tai liikuntamahdollisuuksia: normaalisti tällaisissa olosuhteissa pidetään vain virallisen tuomion saaneita ja aiemmin väkivaltaisesti käyttäytyneitä vankeja. Näissä vankiloissa olosuhteet ovat äärimmäisen alkeelliset ja epäinhimilliset, ja ruuan ja juomaveden heikko laatu on aiheuttanut pidätetyille pitkittyneitä oireita myös pidätysajan jälkeen. Eräs poliittisin syin pidätetty ja sittemmin vapautettu henkilö onnistui salakuljettamaan hiukan vankilassa tarjottua ruokaa sen ulkopuolelle ja teettämään siitä laboratoriokokeet: ruoka sisälsi arsenikkia. Poliittisia vankeja kohdeltiin näissä vankiloissa selvästi huonommin kuin ns. tavallisia vankeja, ja heidän oikeuksiaan (esim. perheenjäsenten tapaamiset, yhteydet ulkomaailmaan kuten tiedotusvälineisiin jne.) rajoitettiin enemmän.[[66]](#footnote-66)

Vuoden 2018 mielenosoituksista lähtien YK ja kansainväliset ja paikalliset ihmisoikeusjärjestöt ovat raportoineet räikeitä puutteita pidätettyjen oikeudessa oikeudenmukaiseen oikeudenkäyntiin. Näihin rikkomuksiin kuuluvat mm. laajamittaiset, mielivaltaiset ja poliittisin perustein tapahtuneet pidätykset ja vangitsemiset, joihin ovat syyllistyneet sekä poliisit että sen kanssa yhteistyössä toimivat hallitusmyönteiset ryhmittymät. Monet pidätykset ovat tapahtuneet ilman asianmukaista pidätysmääräystä tai kotietsintälupaa; pidätettyjen oikeuksista ja olosuhteista ei ole käyty avointa julkista keskustelua eivätkä viranomaiset julkaise tietoja pidätetyistä ja näiden pidätyspaikoista. Lisäksi monia vangittuja on pidetty eristysselleissä erityisesti pidätysaikana. Joulukuussa 2022 Nicaraguassa raportoitiin olevan n. 225 poliittista vankia, jotka olivat olleet viranomaisten hallussa sitten vuoden 2018.[[67]](#footnote-67)

## Löytyykö tietoa kuolemanpartioissa tai muissa, vastaavissa valtion tehtävissä työskennelleisiin tai heidän perheenjäseniinsä kohdistuneista oikeudenloukkauksista? Jos löytyy, niin millaisia oikeudenloukkaukset ovat olleet ja kenen/minkä taholta niitä on toteutettu?

Käytettävissä olevista lähteistä ei löydy tietoa nimenomaan kuolemanpartioissa tai vastaavissa tehtävissä työskennelleisiin henkilöihin tai heidän perheenjäseniinsä kohdistuneista oikeudenloukkauksista. Käytettävissä olevien lähteiden mukaan Nicaraguan sandinistihallitus seuraa, rankaisee, uhkailee ja häiritsee hallituksen vastustajiksi ja ”pettureiksi” profiloituneita henkilöitä sekä näiden perheenjäseniä, sukulaisia ja lapsia taustasta riippumatta. Erinäisten kostotoimien kohteiksi on joutunut poliittisen opposition edustajia, ml. entisiä presidenttiehdokkaita ja sittemmin hallituskriittisiksi profiloituneita sandinistipuolueen kannattajia ja Ortegan entisiä taistelutovereita, ihmisoikeusaktivisteja, maaseutuasukkaiden ja alkuperäisasukkaiden edustajia, uskonnollisia vaikuttajia kuten roomalaiskatolisen kirkon edustajia, toimittajia sekä tavallisia kansalaisia, jotka ovat osallistuneet hallituksenvastaisiin mielenosoituksiin tai joiden on epäilty kritisoivan hallitusta esimerkiksi sosiaalisissa medioissa.[[68]](#footnote-68)

Keväällä 2023 on uutisoitu laajasti mm. ihmisoikeusaktivisti ja hallituskriitikko Vilma Núñez de Escorcian ja 93 muun poliittisen vangin 15.2.2023 saamasta vankeustuomiosta. Núñez de Escorcia asetettiin syytteeseen ja tuomittiin ilman oikeudenkäyntiä ja laillisia perusteita vankeuteen maanpetoksesta; samalla tuomioistuimen päätöksellä em. 94 henkilöltä riistettiin myös pysyvästi Nicaraguan kansalaisuus, heidän omaisuutensa takavarikoitiin ja heille asetettiin julkisen viran harjoittamiskielto. Kansalaisuuden menettäminen tällä tavalla on kuitenkin perustuslain vastaista, joten Nicaraguan kansalliskokous ryhtyi nopeutettuihin lakimuutosvalmisteluihin, jotta kansalaisuuden menettämisen mahdollistava lakimuutos saataisiin voimaan tammikuussa 2024. CENIDH-ihmisoikeusjärjestön perustaja ja puheenjohtaja Núñez de Escorcia on kieltäytynyt lähtemästä kotimaastaan, jossa hän on toiminut yli 60 vuotta asianajajana, tuomarina ja ihmisoikeusaktivistina. Ennen Núñez de Escorcian ja 93 muun poliittisen vangin samaa tuomiota Ortega-Murillon hallitus vapautti 9.2.2023 yhteensä 222 poliittista vankia ja karkotti nämä maasta. Managuan valitustuomioistuimen antaman päätöksen mukaan em. 222 henkilöä on karkotettu maasta ja heiltä on viety kansalaisoikeudet ”iäksi”. Karkottaminen on kuitenkin menettely, jota voidaan soveltaa vain kotimaansa ulkopuolella rikoksiin syyllistyneisiin henkilöihin, ei oman maan kansalaisiin.[[69]](#footnote-69)

Tämän vastauksen kohdassa 1 viitataan Connectas- ja La Prensa -uutistoimistojen julkaisemaan artikkeliin, jota varten on haastateltu mm. siviilipoliisina työskennellyttä henkilöä, joka kertoo tulleensa rekrytoiduksi puolisotilaalliseen toimintaan valtion organisaatiossa työskennellessään. Haastateltu kertoo, ettei voinut kieltäytyä toimintaan osallistumisesta, koska kieltäytymisestä olisi voinut seurata työpaikan menettäminen tai vangitseminen ”petturuuteen” vedoten.[[70]](#footnote-70) Ortegan hallinto nimittää usein ”pettureiksi” sitä vastustavia tai siihen kriittisesti suhtautuvia henkilöitä asemasta riippumatta.[[71]](#footnote-71)

Al Jazeera -uutistoimiston 4.9.2018 julkaisemassa uutisessa otsikolla: ”Toisinajattelevat poliisit: ’vankeja tai kuolleita’” kerrotaan hallituksen mielenosoitusten vastatoimia kritisoineiden tai irtisanoutumista hakeneiden poliisien joutuneen uhkailujen, pidätysten tai jopa tappojen kohteiksi. Artikkelissa kerrotaan nuoresta poliisista, jonka epäillään joutuneen kollegoidensa kuolettavan väkivallan uhriksi ja jonka ruumis löydettiin pahoinpideltynä 9.7.2018. Al Jazeeran haastattelemat läheiset, muut poliisiviranomaiset, ihmisoikeusjärjestöt ja analyytikot kertoivat, että hallituksen määräyksiä vastustavat lainvalvontaviranomaiset ovat yksi hallituksen sortotoimien haavoittuvimmista uhriprofiileista. Em. tahot epäilevät tällaisten, hallituksen toimintaan kriittisesti suhtautuvien tai jopa vain irtisanoutumista suunnittelevien viranomaisten joutuvan mm. salakuuntelun ja -vakoilun, vangitsemisten, kidutuksen ja jopa kuolemaan johtavan väkivallan uhreiksi. Artikkelissa haastateltu äiti kertoo poliisina työskennelleen poikansa kertoneen olleensa tyytymätön kollegoidensa toimintaan ja ilmoittaneensa esihenkilöilleen eroaikeistaan, minkä jälkeen häntä oli uhattu sekä omalla että perheenjäsentensä kuolemalla. Tilanne paheni entisestään, kun sosiaalisessa mediassa julkaistiin kuva, jossa nuoren poliisin äiti poseerasi tunnetun maaseutuväestöaktivistin ja hallituskriitikon kanssa. Poika kertoi kuvan aiheuttaneen ongelmia ja paineita esihenkilöiden taholta. Poika katosi heinäkuun 2018 alkupuolella, ja lopulta tieto hänen kuolemastaan alkoi kiertää poliisien Facebook-sivuilla. Pojan kuolinsyyksi ilmoitettiin mielenosoitusten tukahduttamisen yhteydessä päähän kohdistunut laukaus, mutta kun tälle suoritettiin ruumiinavaus ja ruumista tutkittiin tarkemmin, kävi ilmi, että tämän kehossa oli selviä merkkejä kidutuksesta ja pahoinpitelystä. Ihmisoikeusjärjestöjen mukaan kyseinen poliisi ei ole ainoa, joka on menettänyt henkensä haluttuaan irtisanoutua. Irtisanoutumista suunnittelevat poliisit saattavat poliisit saattavat asiantuntijoiden mukaan päätyä vankilaan tai menettää henkensä. Ihmisoikeuskysymyksiin erikoistuneen asianajajan mukaan monet poliisit ottavat yhteyttä CPDH-ihmisoikeusjärjestöön, jättävät heille *in absentia* -eroanomuksensa, virkamerkkinsä ja -pukunsa ja piiloutuvat tai pakenevat maasta. CPDH hoitaa eroilmoituksen heidän puolestaan 15 vuorokauden kuluessa pakenemisesta. Al Jazeeran artikkelissa haastatellaan myös Costa Ricaan paennutta entistä poliisia sekä toista poliisia, joka oli pidätetty ja joutunut kuulusteltavaksi WhatsApp-viestipalvelussa jakamiensa viestien perusteella. Kuulusteluissa viitattiin hänen yksityisten viestiensä sisältöön ja todettiin, että mikäli paljastuisi jotain ”vieläkin raskauttavampaa”, miehen lisäksi vankilaan joutuisivat myös hänen vanhempansa, muut perheenjäsenensä ja vaimonsa. Myös kuolleen poliisin äiti on joutunut pakenemaan maasta saatuaan uhkauksia.[[72]](#footnote-72)

Sandinistipuolueen kontrolloima Nicaraguan kansalliskokous sääti joulukuussa 2020 lain (*the Law in Defense of the Rights of the People to Independence, Sovereignty and Self-Determination for Peace*; tunnetaan myös nimityksellä “the Sovereignty Law”), joka tarjoaa viranomaisille laajat valtuudet pidättää ja tutkia mielivaltaisesti sekä estää henkilöitä asettumasta ehdolle julkisiin virkoihin tai toimimaan niissä vastoin hallituksen tahtoa. Ortegan hallinto on hyödyntänyt tätä lakia pidättääkseen hallituksen vastustajia ja kriitikoita sekä oppositiotoimijoita. Ortegan sandinistipuolue pitää valtaa lähes kaikissa julkishallinnon virastoissa ja laitoksissa. Valtion työntekijöitä painostettiin keväällä 2018 olemaan osallistumatta hallituksenvastaisiin mielenosoituksiin samalla, kun turvallisuusjoukot ja hallitusmyönteiset ryhmittymät hyökkäsivät oletettuja hallituksenvastustajia vastaan.[[73]](#footnote-73)

## Millä tavoin henkilön on mahdollista lopettaa kuolemanpartiossa tai vastaavassa valtion tehtävässä toimiminen? Onko raportoitu lopettajiin kohdistuneista oikeudenloukkauksia? Jos on niin millaisista ja kenen/minkä taholta?

Käytettävissä olevista lähteistä ei käytettävissä olleessa ajassa löytynyt tarkempaa tietoa nimenomaan kuolemanpartioissa työskennelleisiin ja sittemmin tehtävänsä lopettaneisiin henkilöihin kohdistuneista oikeudenloukkauksista tai tehtävissä lopettamisen muodollisuuksista. Tämän vastauksen kohdassa 4 on käyty läpi irtisanoutumista suunnitelleisiin poliiseihin kohdistuneita oikeudenloukkauksia ja uhkaa.

YK:n pakolaisjärjestö UNHCR:n tammikuussa 2023 julkaisemassa, Nicaraguasta paenneiden henkilöiden kansainvälistä suojelua koskevassa raportissa todetaan, että Nicaraguan nykyisessä poliittisen polarisaation ja sortotoimien kontekstissa monet eri toimintamuodot voidaan tulkita hallituksen vastustamiseksi, ja tällaiset toimet voivat liittyä joko vuoden 2018 mielenosoituksiin osallistumiseen mutta myös myöhempiin hallituksenvastaisiin toimiin. UNHCR katsoo tällaisiksi riskiryhmiksi poliittisten oppositiopuolueiden johtajat, jäsenet ja opposition toimintaa jollain tavalla tukevat henkilöt; keväällä 2018 alkaneisiin hallituksenvastaisiin mielenosoituksiin osallistuneet tai jollain tavalla mielenosoituksiin yhdistettävissä olevat henkilöt; ihmisoikeusaktivistit, ml. ihmisoikeuskysymysten parissa työskentelevät lakimiehet ja asianajajat; toimittajat ja muut media-alalla työskentelevät henkilöt, joiden katsotaan käsittelevän työssään hallituksen kannalta arkaluontoisia aiheita ja aineistoja; entiset ja nykyiset julkishallinnon työntekijät, joita epäillään hallituksenvastaisista tai sen toiminnalle ei-suosiollisista mielipiteistä[[74]](#footnote-74); kansallisen poliisin ja armeijan nykyiset ja entiset jäsenet, jotka kieltäytyivät osallistumasta hallituksen sortotoimiin tai liittymään puolisotilaallisiin joukkoihin[[75]](#footnote-75); muut henkilöt, joita pidetään tai epäillään hallituksen vastustajiksi, ml. henkilöt, jotka tukivat vuoden 2018 mielenosoituksia tai auttoivat niiden järjestämisessä (esim. terveydenhuoltohenkilökunta ja palomiehet, jotka auttoivat turvallisuusjoukkojen haavoittamia ihmisiä sekä henkilöt, jotka tarjosivat majoitusta, ruokaa tai kuljetusta mielenosoituksiin osallistuneille, ml. katolisen kirkon edustajat); hallituksen koronatoimia tai muita tulenarkoja teemoja kritisoineet toimijat kuten hallituksen COVID-19 -toimia ja niiden puutetta kritisoineet terveydenhuoltoammattilaiset; maasta paenneet ja sittemmin palanneet ihmiset; entiset contra-sissit (erit. maaseutualueilla); *campesino-*liikkeen johtajat ja jäsenet; turvallisuusjoukkojen ja puolisotilaallisten joukkojen suorittamien oikeudenloukkausten silminnäkijät ja todistajat[[76]](#footnote-76) sekä kaikkien em. henkilöiden perheenjäsenet, lapset ja sukulaiset.[[77]](#footnote-77)

Freedom House -järjestön vuosittaisen demokratiakatsauksen mukaan Nicaraguan vuosittain saamat perusoikeuksia ja kansalaisvapauksien toteutumista koskevat pisteet ovat laskeneet vuosien 2017 ja 2023 välillä lineaarisesti. Vuonna 2017 Nicaragua sai yhteensä 47/100 pistettä (100 pisteen kuvatessa täydellisesti toteutuvia perusoikeuksia ja kansalaisvapauksia). Vuonna 2018 Nicaraguan pisteet olivat 44/100, vuonna 2019 enää 32/100; vuonna 2020 pisteet olivat laskeneet edelleen: 31/100; vuonna 2021: 30/100; vuonna 2022: 23/100 ja vuonna 2023 enää 19/100.[[78]](#footnote-78) Nicaraguan hallitus rajoittaa kaikkia keskeisiä kansalaisvapauksia ja perusoikeuksia, ja on säätänyt lukuisia lakeja, joiden pääasiallinen tarkoitus on rajoittaa poliittisen opposition, ihmisoikeusjärjestöjen, akateemisten tahojen sekä uskonnollisten toimijoiden toimintavapauksia ja -mahdollisuuksia.[[79]](#footnote-79) Myös keväällä 2023 on uutisoitu hallituksen jatkaneen ihmisoikeus- ja kansalaisjärjestöjen, yrittäjäjärjestöjen ja yliopistojen toimintaa. Sitten joulukuun 2018 hallitus on kieltänyt ja lopettanut ainakin 3 348 ihmisoikeus- ja kansalaisjärjestön toiminnan; joulukuun 2021 jälkeen hallitus on niin ikään sulkenut 21 yliopistoa.[[80]](#footnote-80)

Kuten tämän vastauksen kohdassa 2 todetaan, myös Nicaraguan oikeuslaitos on presidentti Ortegan ja tämän hallituksen ohjailtavissa, ja tuomioistuimia käytetään hallituksenvastustajien ja hallituskriitikoiden mielivaltaiseen rankaisemiseen ilman oikeudenmukaista oikeusprosessia. Oikeudenmukaisen oikeusprosessin (ml. esitutkinta, syyteprosessi ja oikeudenkäynti) periaatteita ei juurikaan kunnioiteta, ja toisaalta tuomioistuimet ovat tehneet lainvastaisia pikapäätöksiä näkyvien ja vaikutusvaltaisten oppositiotoimijoiden ja hallituskriitikoiden tapauksissa. Lopullisia vankeustuomioista on myös annettu lainvastaisesti pidätys- tai tutkintavankeusvaiheessa rangaistuslaitoksissa. Myös tuomarinimitykset tapahtuvat usein ilman asianmukaista ja läpinäkyvää valinta- ja nimitysprosessia.[[81]](#footnote-81) Vuonna 2022 useita korkean profiilin poliittisten vankien oikeudenkäyntejä on käyty suljettujen ovien takana ns. pikakäsittelyinä.[[82]](#footnote-82) Erityisesti maan korkein oikeus on täysin politisoitunut ja toimii yhteistyössä Ortegan perheen kanssa.[[83]](#footnote-83)

## Lähteet

100 % Noticias

27.2.2022. *Roberto Samcam presenta su libro: "Ortega, el Calvario de Nicaragua".* <https://100noticias.com.ni/politica/113612-daniel-ortega-el-calvario-de-nicaragua/> (käyty 18.4.2023).

11.2.2020*. Lady vulgaraza sufrió ataque de turbas sandinistas.* <https://100noticias.com.ni/nacionales/98608-lady-vulgaraza-sufrio-ataque-de-turbas-sandinistas/> (käyty 18.4.2023).

The American Conservative / Beltrán, Edgar 23.8.2023. *Old and New Persecution in Nicaragua.* <https://www.theamericanconservative.com/old-and-new-persecution-in-nicaragua/> (käyty 19.4.2023).

Amnesty International

27.3.2023. *Nicaragua 2022.* <https://www.amnesty.org/en/location/americas/central-america-and-the-caribbean/nicaragua/report-nicaragua/> (käyty 20.4.2023).

30.5.2018. *Nicaragua: Violento ataque a multitudinaria marcha de las madres en Managua.* <https://www.amnesty.org/es/latest/news/2018/05/nicaragua-violento-ataque-a-multitudinaria-marcha-de-las-madres-en-managua/> (käyty 23.2.2023).

2018. *Disparar a matar. Estrategias de represión de la protesta en Nicaragua.* Saatavilla: Refworld-tietokannassa <https://www.refworld.org.es/pdfid/5b0d94114.pdf> (käyty 23.3.2023).

Artículo 66 27.6.2022. *Demandan justicia por los ”asesinados a sangre fría en la Operación Limpieza” de Ortega.* <https://www.articulo66.com/2022/06/27/madres-abril-demandan-justicia-crimenes-operacion-limpieza-nicaragua/> (käyty 21.4.2023).

Artículo 66 / González, Xavier 19.4.2021. *Turba sandinista invade iglesia para gritar consignas en favor de Ortega y opacar homenaje a víctimas de la rebelión.* <https://www.articulo66.com/2021/04/19/turba-sandinista-iglesia-consignas-daniel-ortega-opacar-homenaje-rebelion/> (käyty 27.3.2023).

BBC (British Broadcasting Corporation) 10.7.2018. *La "operación limpieza" que hizo que Nicaragua viviera el día más sangriento desde que iniciaron las protestas contra Daniel Ortega.* <https://www.bbc.com/mundo/noticias-america-latina-44775857> (käyty 21.4.2023).

Britannica (/The Editors of Encyclopaedia) 18.3.2023. *Daniel Ortega – president of Nicaragua.* <https://www.britannica.com/biography/Daniel-Ortega> (käyty 21.4.2023).

CIA (Central Intelligence Agency) World Factbook 18.4.2023. *The World Factbook. Nicaragua.* <https://www.cia.gov/the-world-factbook/countries/nicaragua/#government> (käyty 21.4.2023).

Confidencial 7.6.2022. *EE. UU. “preocupado” por uso de “turbas” orteguistas para atacar a religiosos en Nicaragua.* <https://confidencial.digital/politica/ee-uu-preocupado-por-uso-de-turbas-orteguistas-para-atacar-a-religiosos-en-nicaragua/> (käyty 5.4.2023).

Confidencial / Rivas, Elmer 19.7.2022. *Víctimas de la operación limpieza: “Sin justicia el pueblo no va a tener paz”.* <https://confidencial.digital/nacion/victimas-de-la-operacion-limpieza-sin-justicia-el-pueblo-no-va-a-tener-paz/> (käyty 21.4.2023).

Connectas [päiväämätön]. *Armados en las calles: la red de paramilitares al servicio de* Daniel Ortega. [https://www.connectas.org/paramilitares-daniel-ortega/#](https://www.connectas.org/paramilitares-daniel-ortega/) (käyty 6.4.2023).

CSW (Christian Solidarity Worldwide) 6.3.2023. *HRC52: Oral statement on the situation of human rights in Nicaragua.* <https://www.csw.org.uk/2023/03/06/report/5949/article.htm> (käyty 18.4.2023).

Divergentes / Moncada, Roy 22.3.2021. *“Operación limpieza”: Represión y horror en Nicaragua.* <https://www.divergentes.com/operacion-limpieza-represion-y-el-horror-en-nicaragua/> (käyty 21.4.2023).

elsalvador.com / González, Mario 20.8.2022.  *Nicaragua revive las "turbas divinas" y asedio contra la Iglesia que Ortega desató en los 80*. <https://www.elsalvador.com/noticias/internacional/nicaragua-vuelve-a-vivir-persecucion-religiosa-ortega-80/989568/2022/> (käyty 27.3.2023).

Euronews / EFE / Rodriguez Martinez, Marta 31.7.2018. *Ortega admite la acción de parapolicías enmascarados en la entrevista con Euronews.* <https://es.euronews.com/2018/07/31/ortega-admite-la-accion-de-parapolicias-enmascarados-en-la-entrevista-con-euronews> (käyty 3.4.2023).

FIDH (International Federation for Human Rights) 2.3.2023. *Nicaragua: New turn in the human rights crisis.* <https://www.fidh.org/en/region/americas/nicaragua/nicaragua-new-turn-in-the-human-rights-crisis> (käyty 18.4.2023).

Freedom House 10.3.2023. *Freedom in the World 2023. Nicaragua.* <https://freedomhouse.org/country/nicaragua/freedom-world/2023> (käyty 3.4.2023).

GIEI (Group of Independent Experts on Nicaragua)

1/2019. *Report of the violent events that took place in Nicaragua between April 18th and May 30th.* <https://gieinicaragua.org/giei-content/uploads/2019/01/GIEI_NICARAGUA_EXECUTIVE_SUMMARY_eng.pdf> (käyty 28.3.2023).

12/2018. *Informe sobre los hechos de violencia ocurridos entre el 18 de abril y el 30 de mayo de 2018.* Saatavilla: <http://www.oas.org/es/cidh/actividades/giei-nicaragua/GIEI_INFORME.pdf> (käyty 28.3.2023).

HRW (Human Rights Watch) 12.1.2023. *World Report 2023. Nicaragua Events of 2022.* <https://www.hrw.org/world-report/2023/country-chapters/nicaragua> (käyty 28.3.2023).

IACHR (Inter-American Commission on Human Rights)

25.10.2021. *Concentración del poder y debilitamiento del Estado de Derecho.* <https://www.oas.org/es/cidh/informes/pdfs/2021_Nicaragua-ES.pdf> (käyty 28.3.2023).

19.4.2021. *A tres años del inicio de la crisis de derechos humanos en Nicaragua, la CIDH condena la persistencia de la impunidad.* <http://www.oas.org/es/CIDH/jsForm/?File=/es/cidh/prensa/comunicados/2021/093.asp> (käyty 28.3.2023).

4/2021. *Annual Report 2020: Chapter IV.B Nicaragua.* <https://www.oas.org/en/iachr/docs/annual/2020/Chapters/IA2020cap.4b.NI-en.pdf> (käyty 28.3.2023).

2021. *Nicaragua: Concentration of Power and the Undermining of the Rule of Law.* <https://www.oas.org/en/iachr/reports/pdfs/2021_nicaragua-en.pdf> (käyty 28.3.2023).

21.3.2019. *Annual Report 2018: Chapter IV.B Nicaragua.* <https://www.oas.org/en/iachr/docs/annual/2018/docs/IA2018cap.4B.NI-en.pdf> (käyty 28.3.2023).

21.6.2018. *Gross Human Rights Violations in the Context of Social Protests in Nicaragua.* Saatavilla: Reliefweb-tietokannassa <https://reliefweb.int/report/nicaragua/gross-human-rights-violations-context-social-protests-nicaragua> (käyty 28.3.2023).

Infobae 1.1.2023. *El reclamo de un padre ante una insólita sentencia de la justicia de Daniel Ortega: “Ese no es el asesino de mi bebé”.* <https://www.infobae.com/america/america-latina/2023/01/01/el-reclamo-de-un-padre-ante-una-insolita-sentencia-de-la-justicia-de-daniel-ortega-ese-no-es-el-asesino-de-mi-bebe/> (käyty 18.4.2023).

InSight Crime

15.8.2019. *Nicaragua Latest Central American Country to Deny Paramilitary Abuse.* <https://insightcrime.org/news/brief/nicaragua-central-american-country-deny-paramilitary-abuse/> (käyty 28.3.2023).

22.6.2018. *Could Nicaragua 'Parapolice' Groups Turn Criminal?* <https://insightcrime.org/news/analysis/nicaragua-parapolice-groups-turn-criminal/> (käyty 28.3.2023).

International Crisis Group 3/2023. *CrisisWatch Nicaragua March 2023.* <https://www.crisisgroup.org/crisiswatch/april-alerts-and-march-trends-2023#nicaragua> (käyty 20.4.2023).

Al Jazeera

4.9.2018. *Dissident police in Nicaragua: ‘Prisoners or dead men’.* <https://www.aljazeera.com/features/2018/9/4/dissident-police-in-nicaragua-prisoners-or-dead-men> (käyty 19.4.2023).

13.8.2018. *Las turbas: Who are Nicaragua’s pro-government armed groups?* <https://www.aljazeera.com/features/2018/8/13/las-turbas-who-are-nicaraguas-pro-government-armed-groups> (käyty 18.4.2023).

Maahanmuuttovirasto / Maatietopalvelu

21.6.2022. *Nicaragua / Poliittinen tilanne, vuosien 2018/2019 mielenosoituksiin osallistuneet, maahan palaavien tilanne* [kyselyvastaus]. Saatavilla: Tellus-maatietokannassa [edellyttää kirjautumista].

9.11.2020. *Nicaragua / Seksuaali- ja sukupuolivähemmistöjen asema Nicaraguassa* [kyselyvastaus]. Saatavilla: Tellus-maatietokannassa [edellyttää kirjautumista].

3.2.2020. Nicaragua / yleinen poliittinen tilanne, viranomaisten kiinnostus maahan *palaaviin, hallituksen vastaiset julkaisut sosiaalisessa mediassa* [kyselyvastaus]. Saatavilla: Tellus-maatietokannassa [edellyttää kirjautumista].

22.5.2019. *Nicaragua / Laki, joka määrää maasta lähteneitä nicaragualaisia palaamaan kotimaahan* [kyselyvastaus]. Saatavilla: Tellus-maatietokannassa [edellyttää kirjautumista].

11.2.2019. *Nicaragua / Passi, avioliitto / avoliitto, sosiaalinen media, hallituksen mustat listat, hallituksenvastaiset mielenosoitukset* [kyselyvastaus]. Saatavilla: Tellus-maatietokannassa [edellyttää kirjautumista].

22.11.2018. *Nicaragua / Nicaraguan yleinen turvallisuustilanne, ihmisoikeustilanne ja hallitusta vastustavien tahojen tilanne* [kyselyvastaus]. Saatavilla: Tellus-maatietokannassa [edellyttää kirjautumista].

18.4.2018. *Nicaraguan yleinen turvallisuustilanne, ihmisoikeustilanne ja toimittajien asema* [kyselyvastaus]. Saatavilla: Tellus-maatietokannassa [edellyttää kirjautumista].

The New Yorker / Guillermoprieto, Alma 10.3.2022. *The Revolution Eats Itself in Nicaragua.* <https://www.newyorker.com/news/news-desk/the-revolution-eats-itself-in-nicaragua> (käyty 18.4.2023).

Nicaragua 8.6.2019. *Ley No. 996, Ley de Amnistía.* Saatavilla: Refworld-tietokannassa <https://www.refworld.org/docid/626185c54.html> (käyty 20.4.2023).

Nicaragua Nunca + / Envio digital 6/2019. *Nicaragua. Las torturas en los centros de detención.* <https://www.envio.org.ni/articulo/5639> (käyty 6.4.2023).

El Nuevo Diario

20.5.2019. *Hija de Eddy Montes ”Lo mataron porque era un testigo clave”.* <https://www.elnuevodiario.com.ni/nacionales/492668-eddy-montes-asesinado-nicaragua/> (käyty 18.4.2023).

6.11.2018. *Acusan de terrorismo a policía que renunció.* Saatavilla: YouTube-palvelussa <https://www.youtube.com/watch?v=oHSpG96w6O4> (käyty 19.4.2023).

NUSO (Nueva Sociedad) / Cuara Lira, Elvira 2/2023. *¿Por qué Daniel Ortega decidió liberar y desterrar a los presos políticos?* <https://nuso.org/articulo/nicaragua-de-la-carcel-al-destierro/> (käyty 18.4.2023).

OAS (Organization of American States) 22.10.2020. *Resolution: Restoring Democratic Institutions and Respect for Human Rights in Nicaragua Through Free and Fair Elections.* <http://scm.oas.org/doc_public/english/hist_20/AG08237E03.docx> (käyty 28.3.2023).

(UN) OHCHR (United Nations Office of the High Commissioner for Human Rights)

16.6.2022. *Oral update on the situation of human rights in Nicaragua.* <https://www.ohchr.org/en/statements/2022/06/oral-update-situation-human-rights-nicaragua> (käyty 28.3.2023).

29.8.2018. *Human rights violations and abuses in the context of protests in Nicaragua 18 April – 18 August 2018.* <https://www.ohchr.org/sites/default/files/Documents/Countries/NI/HumanRightsViolationsNicaraguaApr_Aug2018_EN.pdf> (käyty 19.4.2023).

OFPRA (Office français de protection des réfugiés et apatrides) 18.12.2018. *L’organisation de la police nationalesous la présidence de Daniel Ortega.* <https://www.ofpra.gouv.fr/libraries/pdf.js/web/viewer.html?file=/sites/default/files/ofpra_flora/1812_nic_organisationpolicesousortega.pdf> (käyty 19.4.2023).

OLIRE (Observatorio de Libertad Religiosa en América Latina)

5.5.2021. *Iglesias y familiares de víctimas de represión bajo asedio de turbas y fuerzas de seguridad en Nicaragua.* <https://olire.org/es/iglesias-y-familiares-de-victimas-de-represion-bajo-asedio-de-turbas-y-fuerzas-de-seguridad-en-nicaragua/> (käyty 27.3.2023).

[päiväämätön]. *Sobre nosotros.* <https://olire.org/es/sobre-nosotros/> (käyty 27.3.2023).

Onda Local 9.12.2022. *Sadrach Zeledón sancionado por violentar los derechos humanos en Nicaragua.* <https://ondalocalni.com/noticias/1942-sadrach-zeledon-sancionado-por-violentar-derechos-humanos/> (käyty 3.4.2023).

El País

12.2.2023. *Crónica de la final del Mundial desde la cárcel nicaragüense de El Chipote.* <https://elpais.com/internacional/2023-02-12/cronica-de-la-final-del-mundial-desde-la-carcel-nicaraguense-de-el-chipote.html> (käyty 20.4.2023).

9.1.2022. *La mazmorra más oscura de Daniel Ortega.* <https://elpais.com/internacional/2022-01-09/la-mazmorra-mas-oscura-de-daniel-ortega.html> (käyty 18.4.2023).

La Prensa

24.9.2022. *1,300 ciudadanos han desaparecido desde que inició la represión orteguista en Nicaragua, según la ANPDH.* <https://www.laprensani.com/2018/09/24/nacionales/2476294-anpdh-eleva-512-la-cifra-de-asesinados-por-la-represion-orteguista-en-nicaragua> (käyty 28.3.2023).

3.9.2018. *Jóvenes procesados por negarse a reprimir al pueblo.* <https://www.laprensani.com/2018/09/03/nacionales/2466423-jovenes-procesados-por-negarse-reprimir-al-pueblo> (käyty 19.4.2023).

21.7.2018. *Agentes de la Policía Nacional desertan y entregan uniforme en CPDH.* <https://www.laprensani.com/2018/07/21/nacionales/2451128-agentes-de-la-policia-nacional-desertan-y-entregan-uniforme-en-cpdh> (käyty 19.4.2023).

24.4.2015. *Los Gabinetes de la Familia.* <https://www.laprensani.com/2015/04/24/opinion/1820571-los-gabinetes-de-la-familia-3> (käyty 19.4.2023).

Revista / Thaler, Kai & Mosinger, Eric 1.5.2019. *Repression and Resilience in Nicaragua. How Daniel Ortega Weathered 2018 Storm… and What Comes Next.* <https://revista.drclas.harvard.edu/repression-and-resilience-in-nicaragua/> (käyty 4.4.2023).

UNHCR (United Nations High Commissioner for Refugees) 1/2023. *International Protection Considerations with Regard to People Fleeing Nicaragua.* <https://www.ecoi.net/en/file/local/2085565/63bc17264.pdf> (käyty 28.3.2023).

UN HRC (United Nations Human Rights Council)

2.3.2023. *Report of the Group of Human Rights Experts on Nicaragua.* Saatavilla: Ecoi.net -tietokannassa <https://www.ecoi.net/en/document/2088388.html> (käyty 18.4.2023).

26.3.2021. *Resolution adopted by the Human Rights Council on 23 March 2021. Promotion and protection of human rights in Nicaragua.* <https://digitallibrary.un.org/record/3924395/files/A_HRC_RES_46_2-EN.pdf> (käyty 28.3.2023).

29.6.2020. *Resolution adopted by the Human Rights Council on 19 June 2020. Promotion and protection of human rights in Nicaragua.* <https://documents-dds-ny.un.org/doc/UNDOC/GEN/G20/157/08/PDF/G2015708.pdf?OpenElement> (käyty 28.3.2023).

4.4.2019. *Resolution adopted by the Human Rights Council on 21 March 2019. Promotion and protection of human rights in Nicaragua.* <https://documents-dds-ny.un.org/doc/UNDOC/GEN/G19/098/48/PDF/G1909848.pdf?OpenElement> (käyty 28.3.2023).

UN HRC (United Nations Human Rights Council) / OHCHR (United Nations Office of the High Commissioner for Human Rights) 11.2.2021. *Situation of human rights in Nicaragua. Report of the United Nations High Commissioner for Human Rights.* <https://documents-dds-ny.un.org/doc/UNDOC/GEN/G21/031/17/PDF/G2103117.pdf?OpenElement> (käyty 28.3.2023).

USDOS (United States Department of State)

20.3.2023. *Nicaragua 2022 Human Rights Report.* <https://www.state.gov/wp-content/uploads/2023/03/415610_NICARAGUA-2022-HUMAN-RIGHTS-REPORT.pdf> (käyty 3.4.2023).

2.6.2022. *Nicaragua 2021 International Religious Freedom Report.* <https://www.state.gov/wp-content/uploads/2022/05/NICARAGUA-2021-INTERNATIONAL-RELIGIOUS-FREEDOM-REPORT.pdf> (käyty 18.4.2023).

12.4.2022. *Nicaragua 2021 Human Rights Report.* <https://www.state.gov/wp-content/uploads/2022/02/313615_NICARAGUA-2021-HUMAN-RIGHTS-REPORT.pdf> (käyty 3.4.2023).

30.3.2021. *Nicaragua 2020 Human Rights Report.* <https://www.state.gov/wp-content/uploads/2021/10/NICARAGUA-2020-HUMAN-RIGHTS-REPORT.pdf> (käyty 3.4.2023).

11.3.2020. *Nicaragua 2019 Human Rights Report.* <https://www.state.gov/wp-content/uploads/2020/03/NICARAGUA-2019-HUMAN-RIGHTS-REPORT.pdf> (käyty 3.4.2023).

13.3.2019. *Country Report on Human Rights Practices 2018 – Nicaragua.* Saatavilla: <https://www.ecoi.net/en/document/2004173.html> (käyty 3.4.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Tässä vastauksessa käytetään ”parapolicias” -termille käännöstä ”siviilipoliisi” ja ”paramilitares” tai ”paramilitary groups” suomenkielistä käännöstä ”puolisotilaalliset joukot”. [↑](#footnote-ref-1)
2. Amnesty International 2018, s. 6 [alaviite 6] ja s. 11. [↑](#footnote-ref-2)
3. Al Jazeera 13.8.2018. [↑](#footnote-ref-3)
4. Tarkempaa tietoa Nicaraguan poliittisesta ja yhteiskunnallisesta tilanteesta ja vuoden 2018 mielenosoituksista saatavilla esim. Maahanmuuttoviraston maatietopalvelun kyselyvastauksista: ”*Nicaragua / Poliittinen tilanne, vuosien 2018/2019 mielenosoituksiin osallistuneet, maahan palaavien tilanne*” (päivätty 21.6.2022); ”*Nicaragua / Seksuaali- ja sukupuolivähemmistöjen asema Nicaraguassa*” (päivätty 9.11.2020); ”*Nicaragua / yleinen poliittinen tilanne, viranomaisten kiinnostus maahan palaaviin, hallituksen vastaiset julkaisut sosiaalisessa mediassa*” (päivätty 3.2.2020); ”*Nicaragua / Laki, joka määrää maasta lähteneitä nicaragualaisia palaamaan kotimaahan*” (päivätty 22.5.2019); ”*Nicaragua / Passi, avioliitto / avoliitto, sosiaalinen media, hallituksen mustat listat, hallituksenvastaiset mielenosoitukset*” (päivätty 11.2.2019); ”*Nicaragua / Nicaraguan yleinen turvallisuustilanne, ihmisoikeustilanne ja hallitusta vastustavien tahojen tilanne*” (päivätty 22.11.2018); ”*Nicaraguan yleinen turvallisuustilanne, ihmisoikeustilanne ja toimittajien asema*” (päivätty 18.4.2018). [↑](#footnote-ref-4)
5. Amnesty International 2018, s. 6 [alaviite 6] ja s. 11; USDOS 12.4.2022; USDOS 20.3.2023; UNHCR 1/2023; HRW 12.1.2023; Bertelsmann Stiftung 23.2.2022; Freedom House 10.1.2023; 100 % Noticias 27.2.2022; InSight Crime 15.8.2019; InSight Crime 22.6.2018; Al Jazeera 13.8.2018; Connectas [päiväämätön]; Amnesty International 30.5.2018; Revista / Thaler, Kai & Mosinger, Eric 1.5.2019. [↑](#footnote-ref-5)
6. USDOS 20.3.2023, s. 1. [↑](#footnote-ref-6)
7. Euronews / EFE / Rodriguez Martinez 31.7.2018. [↑](#footnote-ref-7)
8. USDOS 20.3.2023, s. 1; USDOS 12.4.2022, s. 1. [↑](#footnote-ref-8)
9. Lisätietoa Nicaraguan vuoden 2018 tapahtumista mm. Maahanmuuttoviraston maatietopalvelun kyselyvastauksista, ks. tämän vastauksen alaviite 4. [↑](#footnote-ref-9)
10. InSight Crime 22.6.2018. [↑](#footnote-ref-10)
11. Daniel Ortega toimi Nicaraguan presidenttinä ensimmäisen kerran vuosina 1984-1990. Tämän jälkeen Ortega hävisi seuraavat, vuosien 1990, 1996 ja 2001 presidentinvaalit, mutta nousi jälleen maan johtoon vuoden 2006 presidentinvaaleissa ja on johtanut maata sittemmin (vaalit järjestetty 2011, 2016 ja 2021) (CIA World Factbook 18.4.2023; Britannica 18.3.2023). [↑](#footnote-ref-11)
12. Bertelsmann Stiftung 23.2.2022, s. 6. [↑](#footnote-ref-12)
13. Bertelsmann Stiftung 23.2.2022, s. 11-12 ja s. 38-39. [↑](#footnote-ref-13)
14. Connectas [päiväämätön]. [↑](#footnote-ref-14)
15. Connectas [päiväämätön]. [↑](#footnote-ref-15)
16. Connectas [päiväämätön]. [↑](#footnote-ref-16)
17. 100 % Noticias 27.2.2022. [↑](#footnote-ref-17)
18. ”Operaración limpieza” (”puhdistusoperaatio”) -nimityksellä viitataan Ortegan hallitusta kannattavien puolisotilaallisten ja poliisin joukkojen kesä-heinäkuussa 2018 yhteistyössä eri puolilla maata suorittamiin väkivaltaisuuksiin, joiden tarkoituksena oli purkaa ja hajottaa mielenosoittajien pystyttämiä tiesulkuja ja barrikadeja. Barrikadien pystyttämisen taustalla oli kansalaisten yritys suojautua em. ryhmittymien öisiltä hyökkäyksiltä, ts. ”kuoleman karavaaneilta”. Barrikadeja purettiin voimakeinoin mm. paikallisten yliopistojen ja kirkkojen läheisyydestä useiden eri departementtien alueilla, ja operaatioiden seurauksena kymmeniä, jopa satoja mielenosoittajia kuoli ja satoja haavoittui (ks. esim. Divergentes / Moncada 22.3.2021; BBC 10.7.2018; Confidencial / Rivas 19.7.2022; Artículo 66 27.6.2022). [↑](#footnote-ref-18)
19. Connectas [päiväämätön]. [↑](#footnote-ref-19)
20. Connectas [päiväämätön]. [↑](#footnote-ref-20)
21. Tässä vastauksessa ei käytetä termiä ”kuolemanpartio”, vaan tämäntyyppisiä tehtäviä hoitaneisiin toimijoihin viitataan termeillä ”puolisotilaalliset joukot” tai ”siviilipoliisi”. [↑](#footnote-ref-21)
22. UNHCR:n raportti ottaa kantaa Nicaraguasta paenneiden henkilöiden asemaan sekä Nicaraguassa että maan ulkopuolella, mutta sisältää tarkasti lähteistettyä tietoa (ml. uutislähteitä sekä YK:n, OAS:n, IACHR:n ja kansainvälisten ihmisoikeusjärjestöjen raportteja) Nicaraguan poliittisesta ja yhteiskunnallisesta tilanteesta ja vuoden 2018 jälkeen raportoiduista oikeudenloukkauksista. UNHCR:n raportti saatavilla: <https://www.ecoi.net/en/file/local/2085565/63bc17264.pdf> [↑](#footnote-ref-22)
23. UNHCR 1/2023, s. 7. [↑](#footnote-ref-23)
24. IACHR 21.6.2018. [↑](#footnote-ref-24)
25. GIEI 12/2018; GIEI 1/2019. [↑](#footnote-ref-25)
26. IACHR 2021; OHCHR 29.8.2018; IACHR 21.6.2018. [↑](#footnote-ref-26)
27. Ortegan hallitus esitteli ns. kansalaisvoimaneuvostot (*Consejos de Poder Ciudadano*, engl. Citizen-power councils), joiden virallisena tehtävänä on jalkauttaa ns. osallistavia demokraattisia käytäntöjä paikallisväestön keskuuteen, mutta jotka ovat käytännössä hallitusmyönteisiä ja valtionhallinnon toimia hoitavia rinnakkaisorganisaatioita. CPC:t toimivat varapresidentti Rosario Murillon tiukassa kontrollissa, ja niiden toiminta on järjestetty äärimmäisen hierarkkisesti lojaalisuusperiaatteen mukaisesti (Bertelsmann Stiftung 23.2.2022, s. 38). Aiemmin nämä paikallisista asukkaista koostuvat ryhmittymät tunnettiin nimellä ”Consejos de Poder Ciudadano” (CPC) (Bertelsmann Stiftung 23.2.2022, s. 8, s. 35 ja s. 38), mutta sittemmin niiden nimi on muuttunut: *Gabinetes de la Familia, la Comunidad y la Vida* (La Prensa 24.4.2015). [↑](#footnote-ref-27)
28. La Prensa 24.9.2022. [↑](#footnote-ref-28)
29. OAS 22.10.2020. [↑](#footnote-ref-29)
30. UN HRC 2.3.2023; UN HRC 26.3.2021; UN HRC 29.6.2020; UN HRC 4.4.2019. [↑](#footnote-ref-30)
31. OHCHR 16.6.2022. [↑](#footnote-ref-31)
32. UN HRC 26.3.2021. [↑](#footnote-ref-32)
33. UN HRC 11.2.2021. [↑](#footnote-ref-33)
34. IACHR 4/2021. [↑](#footnote-ref-34)
35. Ks. UNHCR 1/2023, s. 20-21. [↑](#footnote-ref-35)
36. IACHR 19.4.2021. [↑](#footnote-ref-36)
37. UN HRC 26.3.2021. [↑](#footnote-ref-37)
38. Nicaragua 8.6.2019. Ks. myös UNHCR 1/2023, s. 18-19. [↑](#footnote-ref-38)
39. IACHR 4/2021. [↑](#footnote-ref-39)
40. UN HRC / OHCHR 11.2.2021. [↑](#footnote-ref-40)
41. Ks. esim. InSight Crime 22.6.2018; InSight Crime 15.8.2019; Al Jazeera 13.8.2018; Revista / Thaler & Mosinger 1.5.2019; Amnesty 2018; Amnesty International 30.5.2018; Connectas [päiväämätön]; Nicaragua Nunca + / Envio digital 6/2019; 100 % Noticias 11.2.2020; Diálogo Américas 12.2.2020; Confidencial 7.6.2022; Divergentes / Moncada 22.3.2021; Confidencial / Rivas 19.7.2022. [↑](#footnote-ref-41)
42. Ks. esim. Confidencial 7.6.2022; elsalvador.com / González 20.8.2022; OLIRE 5.5.2021; CSW 6.3.2023; USDOS 2.6.2022; The American Conservative / Beltrán 23.8.2022; HRW 12.1.2023; UNHCR 1/2023. [↑](#footnote-ref-42)
43. Freedom house 10.3.2023; HRW 12.1.2023; Amnesty International 27.3.2023. [↑](#footnote-ref-43)
44. International Crisis Group 3/2023. [↑](#footnote-ref-44)
45. OLIRE tarkkailee ja raportoi uskonnonvapauden toteutumisesta ja siihen liittyvistä ongelmista ja uskonnollisten tahojen kokemista oikeudenloukkauksista Latinalaisessa Amerikassa (OLIRE [päiväämätön]). [↑](#footnote-ref-45)
46. Mielenosoitukset Daniel Ortegan hallinnon mielivaltaisuuksia vastaan alkoivat 18.4.2018. [↑](#footnote-ref-46)
47. OLIRE 5.5.2021. Ks. myös Artículo 66 / González 19.4.2021. [↑](#footnote-ref-47)
48. OLIRE 5.5.2021. [↑](#footnote-ref-48)
49. Confidencial 7.6.2022. [↑](#footnote-ref-49)
50. Diálogo Américas 12.2.2020. [↑](#footnote-ref-50)
51. UN HRC 2.3.2023, s. 7-8. [↑](#footnote-ref-51)
52. NUSO / Cuadra Lira 2/2023. [↑](#footnote-ref-52)
53. USDOS 20.3.2023, s. 1; USDOS 12.4.2022, s. 1. [↑](#footnote-ref-53)
54. Ks. esim. USDOS 20.3.2023; Freedom House 10.3.2023; Bertelsmann Stiftung 23.2.2022. [↑](#footnote-ref-54)
55. Infobae 1.1.2023. [↑](#footnote-ref-55)
56. Nicaragua Nunca + on CENIDH-ihmisoikeusjärjestön (Centro Nicaragüense de Derechos Humanos) entisistä, Costa Ricaan paenneista jäsenistä ja ihmisoikeusaktivisteista koostuva ihmisoikeusjärjestö (Nicaragua Nunca + / Envio digital 6/2019). [↑](#footnote-ref-56)
57. El Chipoten epäinhimillisistä vankilaolosuhteista ks. esim. El País 9.1.2022: <https://elpais.com/internacional/2022-01-09/la-mazmorra-mas-oscura-de-daniel-ortega.html> sekä El País 12.2.2023: <https://elpais.com/internacional/2023-02-12/cronica-de-la-final-del-mundial-desde-la-carcel-nicaraguense-de-el-chipote.html> [↑](#footnote-ref-57)
58. Nicaragua Nunca + / Envio digital 6/2019. [↑](#footnote-ref-58)
59. Nicaragua Nunca + / Envio digital 6/2019. [↑](#footnote-ref-59)
60. Sadrach Zeledón Rocha on toiminut Matagalpan kunnan pormestarina. Yhdistynyt kuningaskunta on langettanut Zeledónille ja tämän apulaispormestarille Yohira Hernández Chirinolle tuomiot ihmisoikeusrikkomuksista. Myös Yhdysvallat on antanut Zeledónille vastaavan tuomion vuoden 2018 mielenosoituksiin osallistuneisiin kohdistuneista oikeudenloukkauksista (Onda Local 9.12.2022). [↑](#footnote-ref-60)
61. Nicaragua Nunca + / Envio digital 6/2019. [↑](#footnote-ref-61)
62. Nicaragua Nunca + / Envio digital 6/2019. [↑](#footnote-ref-62)
63. Nicaragua Nunca + / Envio digital 6/2019. [↑](#footnote-ref-63)
64. Nicaragua Nunca + / Envio digital 6/2019. [↑](#footnote-ref-64)
65. Nicaragua Nunca + / Envio digital 6/2019. [↑](#footnote-ref-65)
66. Nicaragua Nunca + / Envio digital 6/2019. [↑](#footnote-ref-66)
67. Freedom House 10.3.2023. [↑](#footnote-ref-67)
68. UNHCR 1/2023; Connectas [päiväämätön]; USDOS 12.4.2022; USDOS 20.3.2023; Freedom House 10.3.2023; CSW 6.3.2023; FIDH 2.3.2023; HRW 12.1.2023; Amnesty International 27.3.2023; The New Yorker / Guillermoprieto 10.3.2022. [↑](#footnote-ref-68)
69. FIDH 2.3.2023. [↑](#footnote-ref-69)
70. Connectas [päiväämätön]. [↑](#footnote-ref-70)
71. Ks. esim. UNHCR 1/2023, s. 21 ja s. 28; USDOS 20.3.2023, s. 25; Bertelsmann Stiftung 23.2.2022, s. 9. [↑](#footnote-ref-71)
72. Al Jazeera 4.9.2018. [↑](#footnote-ref-72)
73. Freedom House 10.3.2023. [↑](#footnote-ref-73)
74. UNHCR (1/2023, s. 33-35) on käyttänyt tämän kohdan (s. 34) lähteistämiseen seuraavia alkuperäisiä lähteitä: USDOS 12.4.2022; IACHR 2021 (alkuperäinen lähde ei saatavilla); OHCHR 29.8.2018 ja IAHCR 25.10.2021 (alkuperäinen lähde ei saatavilla). [↑](#footnote-ref-74)
75. UNHCR (1/2023, s. 33-35) on käyttänyt tämän kohdan (s. 34) lähteistämiseen mm. seuraavia alkuperäisiä lähteitä: OFPRA 18.12.2018; Al Jazeera 4.9.2018; La Prensa 3.9.2018; La Prensa 21.7.2018; El Nuevo Diario / YouTube 6.11.2018. [↑](#footnote-ref-75)
76. UNHCR (1/2023, s. 33-35) on käyttänyt tämän kohdan lähteistämiseen seuraavia alkuperäislähteitä: GIEI 12/2018; HRW 19.6.2019; El Nuevo Diario 20.5.2019; IACHR 21.3.2019; IACHR 21.6.2018. [↑](#footnote-ref-76)
77. UNHCR 1/2023, s. 33-35. [↑](#footnote-ref-77)
78. Freedom House 10.3.2023. Katso aiempien vuosien pisteet alasvetovalikosta. [↑](#footnote-ref-78)
79. USDOS 12.4.2022; USDOS 20.3.2023; Bertelsmann Stiftung 23.2.2022; Freedom House 10.1.2023; HRW 12.1.2023; Amnesty International 27.3.2023; FIDH 2.3.2023; UNHCR 1/2023. [↑](#footnote-ref-79)
80. International Crisis Group 3/2023. [↑](#footnote-ref-80)
81. Ks. esim. USDOS 20.3.2023; USDOS 12.4.2022; Amnesty International 27.3.2023; Bertelsmann Stiftung 23.2.2022; HRW 12.1.2023; Freedom House 10.1.2023; FIDH 2.3.2023. Ks. myös UNHCR 1/2023. [↑](#footnote-ref-81)
82. Freedom House 10.1.2023. [↑](#footnote-ref-82)
83. Bertelsmann Stiftung 23.2.2022. [↑](#footnote-ref-83)